
Käesolev näidend on trükitud käsikir- 
jana kõigi õiguste alleshoiuga. Näidendi 
ettekandmise loa annab Eesti Haridusliit. 

Näidendi eksemplaride üksikult või 
komplektiviisi ettekandmiseks väljalaena- 
mise ainuõigus on Eesti Haridusliidul. 


TARTU ÜLIKOOLI 
RAAMATUKOGU 


Humanitaar- 
räämaluko2u 


Firma J. Ratassepa träkk, Tallinn 1938 


TEGEVAD: 


Andres Paas, Vargamäe Eespere (Mäe talu) 
peremees. 

Krõõt, ta esimene naine. 

Mari, ta teine naine. 

Liisi 

Maret | Andrese ja Kröõda lapsed. 

Andres 

Indrek, Andrese ja Mari poeg. 

Juss, Mari esimene mees, Eespere sulane. 

Sass, Mareti mees. 

Elli, Sassi ja Mareti tütar. 

Pearu Murakas, Vargamäe Tagapere (Oru 

talu) peremees. 

Viiu, ta naine. 

jR ag | nende lapsed. 

Ida, Karla naine. 

Madis, Eespere saunamees. 

Ann, ta naine. 

Hundipalu Tiit. 

Vihukse Anton. 

Rava Kustas. 

Kingu Priidu. 

Kõörtsimees. 

Kõrtsilisi. 


Aeg: Tegevus algab läinud sajandi viimsel vee- 
randil ja lõpeb käesoleva sajandi esimesel 
veerandil. 


Koht: Põhja-Eestis. 


LAVAPILDID: 


Esimene Vaatüs: 
1. pilt == Vargämäe Eespere õues. 
2. 3, = "Sealsamas, viis aastat hiljem. 


Teine vaatus: 


1. pilt — -Kõrtsitoas. 


2. ,, — Sealsamas kus >esimese vaa- 
tuse 2. pildis, kakskümmend 
aastdt'hiljem. 

3. 


— Sealsamas «mõni kuu hiljem. 


Kolmas vaatus: 


1. pilt — Eespere sauna.juures. 
2. ,, — Tagapereaida ees. 
3. 


» — Eespere sauna.juures. 


ESIMENE VAATUS, 


1. pilt. 


Lavapilt kujutab Vargamäe Eespere (Mäe 
talu) õue. Paremalt poolt, vaatlejast nähtuna, 
ulatub poolpõiki esile. vana, ning lagunenud talu 
eluhoone ots väikese aknaga ja viltuvajunud 
uksega. Vasakult paistab nurk armetust aidast 
— viletsa uksega aita ja katkise redeliga aida- 
lakka. Lava keskel, vana poolkuivanud kase all, 
pink. Selle taga risti üle lava ulatuv lagunenud 
roigasaed — ripakile vajunud väravaga rööbas- 
teele. Tagaseinaks paistab, üle põldude ja heina- 
maa, üksikute männi- ja kasejändrikkudega igav 
soomaastik. Taamal mäenukid, milledel jälle 
hooneid, põlde ja heinamaid. 

Kevadine laupäevaõhtu. 


MARI (umbes 20-a. priske ja rõõmus tüdruk, 
väljub elamust, talitab õues ja laulab): 
Tule koju, armuke, 
kulla kallis piigake! 
Tule koju! Mul on kodus kambrike, 
kena, vaikne, armukaunis pesake. 
(Läheb aita, kus jatkab laulu:) 


Millal meie pulmad teeme? 
Ai-li-Ju-li-lu-li ! 


Millal võin ma kosja sõita? 
Ai-li-lu-li-lu-li ! 
Kevadel, kui häälitseb lind, 
kevadel — siis ootan ma sind! 
(Peab lühikese pausi ja algab laulu otsast:) 
Tule koju, armuke, 
kulla kallis piigake! jne. 
KRÕÕT (20-a. pikk, vilajas, õrna kehaehitusega 
naine, tuleb pikkamisi jalutades rööbasteed ja 
astub väravast õue). 


MARI (ilmub aida uksele. Rõõmsalt ja südam- 
likult): Näeh, perenaine juba tagasi! Kust 
ta's nüüd käis? 

KRÕÕT (pisut nukra, kuid meeldiva häälega): 
Niisama kõndisin. 


MARI: Kuidas noorikule siin meeldib? 


KRÕÕT (nukra naeratusega): Ei võind küll 
uneski aimata, et sihuke soosaareke saab kord 
mu koduks! Arvasin ikka, et kodu — see on 
lai lage põld, selle taga heinamaa ja eemal 
mets — suur laas, mis õhtuti heliseb, kui hui- 
kad või ajad pasunat... Aga mis heliseb siin, 
kui tuleks lust hõisata? 


MARI: See Maasiku asi vist tegi nooriku kur- 
vaks? Pidi see karjapoisi-reo ka perenaise 
noore, lüpsma tuleva lehma kohe esimesel 
päeval sohu ajama! 


MADIS (40-a. mõtliku olekuga vanamees, väljub 
elamust ja kuuleb Mari viimast lauset): Või 
see karjapoiss teda sinna ajas, eks ta läind 
ise. (Süütab piipu.) 


JUSS (22-a. väikesekasvuline nässakas poiss, 
lühike kael kõrgete õlgade vahel, jalad ran- 
gis, väljub Madise järele elamust): Soos mä- 
tastel on ju mustapäid, sellepärast. 


MADIS: Jah, ega's loom rumal ole: arumaal 
limpsi muidu niisama keelega, hamba alla ei 
saa tripsugi. 


KRÕÕT: Küll on hull, kui iga õhtu mine nõnda 
sohu lehmi rükkima! 


MADIS: Või seda siis sellepärast just iga õhtu. 
Aga eks seda kevadeti ikka vahel juhtu, kui 
lehmad alles rasked. 


JUSS: Sügisel sajuga, siis ka vahel harva... 
(Ronib aidalakka magama.) 


MADIS: Nooriku lehm ei kõlba Vargamäele. 
Siin olgu lehmad nagu kitsed. 


KRÕÕT: Need ei anna ju piima ega võid. 

MADIS: Eks aga pea siis vähemaga läbi ajama. 

ANDRES (30-a., keskmist kasvu, tüse ja turja- 
kas, lühikese, kuid tiheda musta habemega, 
terassilmades mehelik kindlus ja püsivus, 


väljub majast): Küllap teeme lepiku alt suu- 
rest mudast silla läbi. Tagapool on kõvem. 


MADIS: Va Mardil, kes teie eest siit ära läks, 
seisid pikad saelauad lepiku all. Sealt oli 
neid hea ligi võtta, kui tarvis tuli. Ei tema 
silda teind ega sellega vaeva näind. 


ANDRES (muigab): Bi see Mart siin vist üle- 
pea armastand palju vaeva näha, nagu kõigest 
paistab. 


MADIS: Tema oli mineja; mis tema hoolis. 
Jääb uuele peremehele varna seina või teivast 
aeda, see ei puutund temasse. 

MARI: Kõrredki kõik kürndmäta. 

MADIS: Mis neist kõrtest... Aedade ja Ho0- 
netega on hullem lugu. 

KRÕÕT: Sead seerivad mööda õue ja kambrid 
päris kaela kukkumas kohe. 

MADIS: Eks nüüd suvel ikka veel sünni kui- 
dagi sisse astuda, talvel külmaga peab aga 
rehetuppa pugema. 

KRÕÕT: Naabri põllud ei näi ka nii kivised 
kui meie omad. 

MADIS: Seda nüüd küll. Eesperel on änamasti 
kõrge kivikärgas, Tagaperel lausalisem maa. 
Sellest need talude nimedki: Eespere on Mäe 
ja Tagapere — Oru. 


KRÕÕT (Andresele): Üleaedse koht on siis pa- 
rem kui Sinu oma. 


ANDRES: Kui ma oma kõhta oleksin võrrelnd 
Tagaperega, siis ma poleks teda ostnudki, 
Aga ma võrdlesin teda teiste Kõrvenurga ta- 
ludega ja siis ei paistnudki asi nii hull. 


MADIS: Tõsijutt, peremees, on veel halvemaid 
kui see. 

ANDRES: Õieti öelda, ega ma ostes mõelndki, 
mis see talu on, vaid mis temast võib teha, 
Kui kaevada kraave, eks vaatame siis, kas ka- 
seladvad lähevad mõne aasta pärast terava- 


maks ja kas: kuusk. ning mänd muudavad 
karva. 


KRÕÕT: Aga mis teed kividega põllul? 


ANDRES: Saab neistki jagu. Väiksematele 
hoov alla, suurematele tuli otsa. Juba tänavu 
korjame neid: kesalt hulga ära; ja kui käime 
korda kolm nõnda kõik oma põllud üle, küll 
siis om juba teine tundmus sahapuid peos 
hoida. 


KRÕÕT: Korda kolm kõik põllud üle... Aga 
see oleks ju kümme aastat! 


ANDRES: Mis on siis kümme aastat? Tööga 
paned vaevalt neid päevi tähelegi. 


KRÕÕT: Mina olen siis juba kolmekümnene 
ja sina ajad neljakümne ligi. 

ANDRES (mukheldes): Ega me siis änam olegi 
kahekesi. Küllap meil seks ajaks on ikka juba 
ka neid, kes meie higist ja vaevast kord 
rõõmu tunnevad. 


MADIS (naeratusega): Oi, oi, oi, on see Varga- 
mäe noor peremees aga läbematu. Vaevalt 
paar kuud naisemees, aga juba annab noori- 
kule mõista, et Vargamäe vajab ka pärijaid. 


MARI (lahkub elamusse). 


ANDRES: Maksab siis Vargamäele ülepea ela- 
ma asuda, kui pärast sind talitavad siin võõ- 
rad inimesed? Ei! Selle mõttega võib minna 
ükskõik kuhu, mitte aga Vargamäele. Maa- 
lapp paneb kohustused peale ja neid peab 
täitma, kui oled aus inimene. 


MARI (ilmub elamu uksele): Perenaine! 
KRÕÕT: Mis on? 

MARI: Tulge mulle natuke nõuks. 
KRÕÕT (lahkub Mariga majja). 


MADIS (lurisevat piipu popsides lühikese pausi 
järele): Olen oma elueal näind siin paari uut 
peremeest, aga ükski neist pole rääkind nõn- 
da. Kõik läksid paremat otsima. 

ANDRES: Saab siingi paremaks teha. 


MADIS: Ei tasu vaeva, arvati. Siin elati nagu 
kärbsed sitahunniku otsas. 

ANDRES: See'p see ongi, et elati nagu kärb- 
sed. 

MADIS: Aga nõnda saab ilusasti ära elada. 
Endine peremees läks siin rikkakski, ostis 
välimaale koha. 

ANDRES: Ja piriseb sealgi nagu kärbes, kui 
nõnda elab. (Teeb käigu tahapoole ja silmit- 
seb eemaltpaistvaid nurmi.) ' 

MADIS (sülitab, endamisi): Kärbes oled si- 
nagi, kärbsed oleme kõik!... 

ANDRES (pöördub tagasi): Hakkad sa mul 
kraavi kaevama, Madis? 

MADIS: Küllap hakkan. Töö on töö ja leib on 
leib. Ei põlga üht ega teist. 

ANDRES: Hea, siis teed tänavu kohe otsa lahti, 
Esimene umbes sinna, kus täna Maasikut käi- 
sime rükkimas. Saab ehk üleaedsega kahasse 
kaevada, tuleks odavam. 

MADIS: Kallim. Pearuga kahasse tuleb ikka 
kallim. 


ANDRES (imestades): No-noh, mis mees siis 
tema on? 


MADIS: Mees nagu mees muistegi. (Sülitab ja 
seab piipu.) Kui piiripeenrad ja ristikividki 
paigal seisaksid. 


ANDRES: Kuidas nii? 


MADIS: Endine peremees kuuldi kurtvat, et 
liiguvad teised. Ütles, et sellepärast lähebki 
siit minema. 


ANDRES: Soo! Või niisuke sõrasilm see Pearu! 
Ons ta tugev? 

MADIS: Küllap saad varsti näha. Tema ju selle 
peale ablas. 


ANDRES: Tikub kaklema? 


MADIS: Tahab rammu katsuda. Mis mehed 
need siis muidu, ikka rinnad kokku. Tänini 
käis Tagapere Eesperest üle, näis's, kudas 
nüüd. 

ANDRES (naeratusega): Noh, mis siis ikka: 
mees on mees ja ristikivi on ristikivi. 


MADIS (sülgab, nagu ei peaks ta seda sugugi 
õigeks): No-jah, eks ta nii ole öelda küll. 


ANU (aastat 40, hästi käbedate liigutuste ja veel 
kärmema keelega, tuleb värava kaudu. Madi- 
sele): Noh, vanamees, sa vist ei tulegi täna 
änam sauna juure? Oota sind kas või halliks. 

ANDRES: Jäime siin, saunaonuga juttu pu- 
huma. 
ANU: Seda minagi. Või siis Madisel jutust 

puudu. Tema muudkui jahvataks: aina. 

MADIS (muheldes): Noh, sinu vastu, vanamoor, 
ma siiski ei saa. 

MARI (tuleb Kröödaga elamust): Ei sel sauna- 
tädil ka Madiseta uni tule. 

ANU: Noh, lapsuke, mis nüüd sina sihukesest 
asjast. Aga vaat' meie noorikuga, küll meie 
teame, kui kurb on laupäeva õhtul küljesoo- 
jendajata. Aga kudas siis noorikule naabri- 
peremees ka meeldis? 

KRÕÕT: Ma põle ju teda veel näindki, 

ANU: Kasta siis täna siin ei käind? 

KRÕÕT: Ei. 


ANU (imestusega): Heldekene, kust see ime siis 
tuli?! Endise peremehe ajal tuli ikka esi- 
mese ajuga kohe siia. 

MADIS: Oli siis Pearu täna jälle auru all? 


ANU: Ja kudas veel! Kihutas nii, et õuevärav 
puruks. Kas teie's ei näind? 


MARI: Mina nägin. Teised olid parajasti karja- 
maal 


ANU (jatkab): Kodu mürgeldand teine mis kole. 
Peksnud naist ja lapsi. Eit joosnud eest ära 
aita ja pand ukse riivi. Aga nüüd läind Pearu 
kaevu juure, lasknud seal püksid maha ja 
istund raketele. Jumal teab, mis hullu tembu 

ta'oleks'ära'teind, kui sulane poleks õigel.ajal 
jaole "saand. "See 'põrutand teisele peale, et: 
peremees, kurat, ole täismees, tõuse üles ja 
pane püksinööbid kinni. Sulast siis Pearu 
kart ja tõusnudki kaevult üles. Aga pükse 
põle ise jalga tõmmand, seda pidand pere- 
naine tegema. 


MADIS See temp on tal esimest korda. Seda 
tegi ta vist utte naabrite pärast, tahtis *näi- 
data, misuke vänge mees ta on. Eespere en- 
dise peremehe ajal :rookis teine kord sulast, 
nagu oleks see-ei tea mis kurja teind. Aga 
sulane põld miskit teind. Pearu peksis teda 
niisama, et aga naabritele näidata, mis tema 
võib. Ta-oleks ehk tänagi sulase natti kinni 
karand, aga see ju temast üle. 


ANDRES (hukkamõistvalt): Sellepärast siis 
peksab naist ja lapsi?! 

MADIS: 'Kellestki peab ju ometi üle olema, mis 
mees sa muidu oled. 


ANDRES: Nojah, eks igaüks või oma.maa peal 
teha mis tahab. 


MADIS : Muidugi. "Oma kaev, oma vaev. 


PEARU (pisut üle 30 a., kehalt.kõhnavõitu ja 
mitte pikk, valgetverd, harva lõuahabemega 
ja kissis silmadega — tuleb kiiresti rööbas- 
teed mööda ja, jääb .aiaväravasse.joobnud pil- 
guga jõllitama). 


MADIS (Andresele tasa): Näh, kui hundist rää- 
gidsiis... 

ANDRES (Pearut hetke silmitsenud, astub talle 
lähemale ja sõbralikult): Tere ka, üleaedne! 


PEARU (Andrest pilguga mõõtes): Mis su tere, 
va sitikas, kua maksab? Või siis sina oledki 
see.. 


ANDRES: Mina mees näh. 


PEARU: Mõni mees nüüd! Ostab koha, kust 
mina kaks peremeest välja löönd. Löön ka 
sinu. 


ANDRES: Kolme armastab Jumal, mina jään. 


PEARU: Või sina jääd? Mina jään kua, olin 
enne sind, jään kua pärast sind. Minu vastu 
põle veel ükski suand, ei sua ka sina. (Kätt 
ulatades.) Minu nimi on Pearu Murakas. 


ANDRES: Minu nimi on Andres Paas. Mehe 
vastu olen alati saand, kurat saab kahe vastu. 


PEARU: Siis tule lagedale, naisepoeg. Siin on 
konks, katsu, kas peab. (Pakub parema käe 
keskmist konksus sõrme.) 


ANDRES (naeratusega): Olgu siis. (Paneb oma 
sõrmekonksu naabri oma otsa.) Jalad vasta- 
misi! (Paremad jalad surutakse vastamisi ja 
siis pingutatakse. Pea lendavad mehed üks- 
teisest eemale.) 


MADIS: Kumb võitis? 

ANDRES (muigab): Las Pearu ütleb. 
PEARU: Tule uuesti, mul käsi vearatas! 
ANDRES: Mis me tühja ajast raiskame. 

PEARU (karjudes): Kurat, kas ma mees põlegi 
või? (Haarab aia äärest teiba.) Tule vägikai- 
gast vedama! 


ANDRES: Eks proovime siis sedagi. 
(Istuvad murule, vägikaigas seatakse otse 
varvaste kohale ja sikutatakse. Siis lipsavad 
Andrese käed äkki lahti ja Pearu lendab täie 
vedamishooga tagurpidi üle pea kukerpalli. 
Pealtvaatajad naeravad.) 

PEARU (vihaselt üles karates): Meest narrima 
oled tulnd või? 


ANDRES: Käed läksid kogemata lahti. Ei süli- 
tand pihku. 

PEARU: Siis sülita. Muidu ei maksa mängida. 
(Istub maha.) 

ANDRES: Maksab küll. (Ei sülita nüüdki pih- 
ku ja pulgast kinni võttes sikutab Pearu 
üles.) 


PEARU (vihast meeletu): Tule uuesti, nanni- 
punn! Tule uuesti, memmepoeg! 

VIIU (aastat 30, lüheldane, matsakas, sääred 
nagu sambad, tuleb väravast. Pearule): Vana- 
mees, mis sa nüüd ometi... 


PEARU (naist märgates unustab kohe vägikaika 
ja tigedalt): Mis sina siit otsid, vanamoor? 
TIIU: Tulin sulle järele, paike. 


PEARU (tormab naise kallale): Või sina, lam- 
basihver, tuled mulle järele! Ah sina loha- 
kas, tuled naabri õue kükitama! Kasi koju! 
Silmapilk koju! 

ANDRES: Kallis üleaedne, lase nüüd »eit olla, 
ta'tahab minu eidega ka tuttavaks saada. 

PEARU: Minu lambasihvrel põle teispere pere- 
naisega midagi “pistmist. (Kisub ja mudib 
naist edasi.) Kasi koju, 'lõhakas! Käi koju 
oma sõraväe juure! 

ANDRES: Ole nüüd mõistlik, armas naabri- 
mees, jäta eit rahule. 

PEARU (karjub): Ära puutu mind! Ma põle 
sinu eide kallal. See siin on minu vanamoor 
ja mina teen temaga, mis tahan. (Tormab 
jälle naise kallale ja haarab teda juustest.) 


VIIU (Andrese juurest kaitset otsides): Pai 
peremees, ära lase mind kiskuda! 


PEARU (möirgab): Ah, sa suadana lõugut, pai- 
tab naabriperemeest! (Tahab jälle naisele 
kallale tormata, aga Krõõt ja Mari viivad 
Viiu ära majja.) Vanamoor! (Tahab naisele 
järele -minna ja põrutab «Andresele, kes talle 
tee kinni :paneb.) Eest ära! 


ANDRES (Pearuluksel ees seistes): "Las eided 
ajavad natuke isekeskis juttu. 

PEARU: Mina tahan oma eide kätte suada. 

-ANDRES: »Küll sa saad, oota natuke. 


PEARU: Mis õigus »sinul .on .keelda, see -on 
minu vanamoor. 


-ANDRES: Aga-see-siinron minu: maja. 
"PEARU: Anna'minu vanamoor' kätte, muidu ma 
võtan ise. 

ANDRES: Eks katsu võtta, kui mina keelan. 


PEARU: Sina sitavares! (Virutab Andresele 
jalaga.) 

ANDRES (haarab naabril kraest kinni ja viskab 
ta kui takutordi eemale): Siga, niisuke! 


PEARU (kukub käpuli, aga kargab kähku jälle 
maast üles ja tormab värava kaudu ära). 


ANDRES (läheb väravani talle järele ja pöördub 
siis siunates tagasi): Ennäe mul raiska, sinu 
omas õues jalaga lööma. 


MADIS (ilmub ühes eidega aidanurga tagant, 
kuhu see ta riiu eest vedanud). 


VIIU (ühes Mari ja Krõõdaga toast. Hädaldab): 
Mis nüüd küll minust ja lastest saab! Peksab 
meid vaese omaks. (Väravast välja.) 


ANU: Eks ma öelnd oma vanamehele hommikul 
kohe, kui teisepere koer teie akna alla küki- 
tama tuli, et ei see head tähenda. Noh, nüüd 
on see käes. Ei koer muidu nõnda, tema, 
raibe, võtab nagu tuulest. See oli varem ka 
nõnda, et niipea kui... 


MADIS: Jäta juba kord oma jahvatamine ja 
läheme ära sauna juure, pererahvas tahab 
põhku pugeda. Head õhtut ka siis. (Läheb 
värava poole.) 


ANU: Näete nüüd, noorik, seda minu vana- 
meest, niipea kui suud paotan, kohe minek 
lahti. Ja nõnda kogu eluaeg, iga jumala päev, 
kui jala saunast tõstan. 

MADIS (ähvardavalt): Noh, kas saad juba tu- 
lema, vanamoor? 


ANU: Mine nüüd ikka, mine, küll ma järele 
jõuan! Sa ei lase pererahvale head õhtutki 
öelda. (Kröödale.) Head ööd siis jah, noorik, 
ega aita, peab minema, või siis vastu tohib 
panna. (Andresele.) Head ööd ka, peremees. 


ANDRES: Head ööd jah, saunatädi. 


ANU (Madisele): Noh, mis sa's nüüd vahid? 
Läheme! (Madisega ära.) 


ANDRES (vaatab neile naeratades järele). 


MARI: Küll on see meie Juss õnnelik inimene 
— teised lärmavad, aga tema põõnab, nagu po- 
leks asigi. 


KRÕÕT: Eks ta, vaeseke, ole väsind, mis 
muud. Õhtul oli veel see lehmajant. Kas si- 
nul pole veel und? 


MARI: Küllap tuleb ka minul, perenaine. (Lä- 
heb aita.) 


ANDRES: Ega meilgi vist targemat ole kui 
puhkama minna. (Läheb elamu poole. Elamu 
uksel Kröödale.) Kas sa ei taha veel tulla? 


KRÕÕT (mõtteist virgudes): Miks sa just selle 
koha ostsid? 


ANDRES: Aga misukese siis? 
KRÕÕT: Kas paremat ei leind? 


ANDRES: Paremad olid enne mind ära ostet. 

KRÕÕT: Küll me siin kahekesi saame veel 
päevi näha! 

ANDRES (läheb naise juure tagasi. Lihtsalt ja 
südamlikult); Päevi saab vaene inimene igal 
pool näha. Aga kui tublisti pihta anname, 
küllap siis meie lastel on kergem. 

KRÕÕT: Ikka räägid sa lastest. 

ANDRES: Ma räägin armastusest. Ei armastus 
muidu tule, kui valu põle. Vargamäe aga va- 
jab armastust. (Võtab Krööda käe. Siis lühi- 
kese pausi järele:) Läheme nüüd sisse. (Lah- 
kuvad majja.) 


MARI (väljub lõbusat laulukest ümisedes 
aidast ja seab märjad pastlad aia otsa kui- 
vama). 


JUSS (ilmub aidaluugile. Naerdes): Ometi kord 
Mäel peremees, kes Pearut ei karda! 


MARI: Mis sinul sest, kardab või ei karda. Aga 
sa pidid ju ikka magama? 


JUSS: Ei magand... (Ronib redelile.) Ma ei 
taht ainult välja tulla. 


MARI (pilkega): Aga nüüd tahad, mis? 
JUSS (paluvalt, soojalt): Mari! 


MARI (lõbusalt trallitades): Jussike, Jussike, 
Vargamäe ussike! 


JUSS: Miks sa mind narrid, Mari? 


MARI (lõbusalt): Tahan sind Vargamäelt välja 
süüa. 

JUSS (rõhutades): Ei lähe mina siit enne kui 
lähed sina. 

MARI: Mis sul siis minust? 

JUSS: Aga mis sul minust, et tahad mind Var- 
gamäelt välja süüa? 

MARI (laulab): Jussike, Jussike, Vargasoo 
ussike! Nipinapi kaelake! Limpalampa ja- 
lake! 

JUSS (värisevi huuli): Sina ära naera minu kae- 
la ja jalgu, ega ma neid ise põle teind. 

MARI: Mis ma siis pean naerma, sind ennast 
või? 

JUSS (väriseval häälel): Naera keda tahad, 
mitte mind ega mu jalgu. 

MARI (lõbusalt): Jussike, Jussike, Vargasoo 
ussike! Nipinapi kaelake! Limpalampa jala- 
ke! (Lahkub naerdes aita.) 


JUSS (on õnnetu. Võtab siis otsustavalt pükste 
pealt nööri, seob sellele ühte otsa silmuse ja 
tahab väravast väljuda.) 


MARI (on Jussi aida ukse vahelt jälginud): 
Juss! 


JUSS (seisatab korraks, aga siis läheb Mari poo- 
le vaatamata edasi). 


MARI (jookseb poisi juure): Juss, kuule, kuhu 
sa lähed? 


JUSS (kindlalt): Metsa... 
MARI (haarab teda varrukast): Juss! 

JUSS: Himu on elust otsas. (Pöördub küljega 
tüdruku poole ja puhkeb nutma.) Mina olen 
sinu naerus, mina olen kõigi naerus! 


MARI (kelle meel läheb haledaks): Juss, ära 
nuta! (Pöörab ka näo kõrvale ja nutab.) 

JUSS (tüki aja pärast): Mul on ammugi elust 
himu otsas, sellepärast ma seda nööri pükste 
peal kannangi. 


MARI (nuttes): Võta mind ä'ä, Juss, aga ära sa 
seda hullu tükki tee, et enda üles pood. 


JUSS: Sa ei tule ju mulle, lõõbid ainult. 


MARI: Nüüd tulen, änam ei lõõbi. Usu, Juss! 
Ja tead, mis? Me ei lähegi Vargamäelt ära, 
jäämegi seia. 

JUSS: Alati Vargamäe sulaseks ja tüdrukuks? 

MARI: Ei. Mina tean, kuhu me läheme. 

JUSS: Kuhu siis? 


MARI: Vargamäe sauna! Saunakambrisse! 
JUSS: Kes meid sinna laseb? 
MARI: Küllap lastakse. See plaan oli mul juba 


diga ja tegin ka peremehega juttu. Juba vana- 
peremehe ajal mõtlesin, et mina oleksin ikka 
linna otsas, kui saaksin mehe ja võiksin Var- 
gamde sauna minna. Aga meest põlnd kus- 
kilt võtta. Olid küll sina, aga ma ei teand, 
mis sinust arvata, kas kõlbad või ei kõlba. 
Nüüd tean, et kõlbad. 

JUSS (rõõmsalt): Tõesti ikka, Mari? 
MARI: Tõesti, tõesti, Juss! 


JUSS: Küll oled sina, Mari... (Sõnu ei ole 
enam.) 


MARI: Mis ma olen? 
JUSS (võtab vastuseks ainult Mari käest kinni 83 
MARI: Pane nüüd nöör ära. 


JUSS: Seda nööri kannan eluaeg pükste peal. 
(Seob nööri endale vööle.) See on mu kõige 
kallim nöör. 


MARI: Tegid temast silmuse, ja mina läksin 
sisse. 

JUSS: Just. Endale tegin, aga sina läksid jalgu- 
pidi sisse. 

MARI (naerdes): Või jalgupidi! Kas nüüd to- 
hin laulda: 0Jussike, Jussike, Vargasoo 
ussike? 


JUSS: Nüüd laula kuis süda kutsub. Nüüd tean, 
et su laulud tulevad heast südamest. (Tule- 
vad käsikäes aida ukse juure.) Kas sa mind 
nüüd aita lased? 


MARI (hellalt naerdes): Jussike, Jussike, Var- 
gasoo ussike! (Läheb aita ja vaatab siis aida 
ukse vahelt tagasi.) Kui oled hea poiss, siis 
tule. (Ara.) 


JUSS: Mari!! (Tahab minna aita, aga samal sil- 
mapilgul kuuleb rööbasteelt Pearu häält. — 
Vaatab sinnapoole ja ronib siis kärmesti re- 
delit mööda aidalakka.) 


PEARU (pikk ja haljas seatappepuss käes, tuleb 
joostes õueväravasse ja karjub): Hei, sina, 
naisepoeg! Tule mehe vastu! Tule mõedame, 
kummal pikemad pussid! Aga too ka vere- 
pütt ja mõla kaasa! (Lõgistab pussiteraga 
vastu väravapulki.) 


ANDRES (ilmub särgiväel elamu uksele, mui- 
gavalt): Mis on, kallis üleaedne? 


PEARU: Tule mehe vastu! Tule soolikaid lask- 
ma! Tule päid otsast võtma! (Lõgistab pus- 
siga.) 

VIIU (tuleb joostes mööda rööbasteed. Pea- 
rule): Vanamees!... Hull loom! Mis sa selle 
pussiga siin?... 

PEARU (naisele): Kas sa suad minema! Kas sa 
suad koju! (Naist taga ajades rööbasteed 
mööda ära.) 


ANDRES (astub mõne sammu värava poole). 


KRÕÕT C(alusseelikus, särgis ja lühikeses lah- 
tises sitsjakis Andrese järele majast välju- 
nud, jookseb talle järele ja haarab teda var- 

rüukast): Ära mine, Andres! Ära mine, mul 
on hirm. 

ANDRES: Mis sa tast, tühjast, kardad. Vaat, 
kui võtan teiba ja näitan talle, kuidas naabri 
väravas pussi ihutakse. 


KRÕÕT: Kulla Andres, jäta ta! Tule tuppa, 
tule kärmesti tuppa! 


ANDRES: Ega ma tahagi minna. Ma muidu 
niisama, et vaat” kui võtan teiba, mis ta siis 
oma pussiga ikka. (Ühes naisega majja.) 

PEARU (tuleb tagasi väravasse ja karjub): Hei, 
sina, sohipoeg! Tule välja! Tule seia! (Tu- 
leb õue.) Tule mehe vastu! Katsume, kumb 
kummal verd laseb. Ah! Sul põle julgust! 
Poed tuppa eide selja taha! Hoiad eide seeli- 
kust kinni! Tule välja, kui mees oled! Tule 
verd laskma! Tule verepütti loputama! 
(Kooberdab õues ringi, kuni jalg jääb kivi 
taha kinni ja mees prantsatab pikali. Kiru- 
des): Suadana silmamuna oma kividega, õue 
ei näe koristada, nuabrimees murdku või 
jalad! 


VIIU (Pearu kannul jälle väravani hiilinud, 
jookseb nüüd mehe juure): Mis on, taadi- 
kene? Said haiget või? (Mari aida ukse va- 
helt ja Juss lakaluugilt piiluvad. Ka Andrese 
nägu ilmub korraks elamu ukse vahele, aga 
kaob jälle kohe, kui näeb, et Pearu end üles 
ajab.) 

PEARU (pikkamisi istukile tõustes õrnalt ja 
hellalt, peaaegu haledalt naisele): Minu kal- 
lis vanamoor, mu armas lambasihver! 


VIIU: Kas said kusagilt haiget või? 


PEARU (pisaratega pooleks): Õnnistatud ja 
kiidetud olgu sinu ihusugu, oh, kallis vana- 
moor! Õnnistatud olgu sinu sissetulemine ja 
väljaminemine, sest su süda läheb haledaks 
ja sinu meel on teps kurb, kui su armas vana- 
mees komistab oma kalli nuabrimehe kividel 
keset õue. 


VIIU: Läheme nüüd koju, meheke. 

PEARU: Sinu tahtmine sündku, oh vanamoor! 
(Ajab end üles, aga siis järsku:) Aga pea, 
pea, eit! Enne tahan oma kalli nuabriga 
ära leppida, oma uue üleaedsega... Sest 
kirjutatud on: Sa, inimene usinast, oh, vua- 
ta vara, hilja... ja needsinatsed teised sõnad. 
(Tikub toa ukse poole.) 


VIIU (teda tagasi hoides): Ära mine, vanamees. 
Üleaedne magab juba. Tule homme. 


PEARU: Ah magab juba... Kõik magavad... 
Meie üksi, oh vanamoor, Issanda palge 
eest... Halleluoja!... Kürjeleisson! 


VIIU: Läheme nüüd koju, vanamees. 


PEARU (kätt naise kaela ümber pannes): Minu 
armas vanamoor, minu kallis lambasihver! 
Läheme jah, läheme magama! Sest kirjuta- 
tud on: Nüüd hingvad inimesed, mets, veised, 
linnukesed... (Joriseb laulda ja läheb nai- 
sega värava kaudu ära.) 


EESRIIE. 


2. pilt. 


Lavaseadeldis kujutab endist kohta Varga- 
mäe Eespere õues viie aasta pärast. 

Elamu on uus, ait on vana, aga kohendatud. 
Aed ja aiavärav on uued. Kask on ära korista- 
tud ja asemele on istutatud noor tamm. Pink on 
viidud aia ääre sirelipuhma juure. Elamu eest 
viib teerada paremale. 

Noor suvi. 

HUNDIPALU TIIT (aastat 45, tõsise ja targa 
olekuga peremees, istub pingil ja popsib 
piipu). 

ANDRES (tööst ja rühkimisest juba karmimaks 
ning hoolimatumaks muutunud, istub töörii- 
des aida trepil ja kisub piipu). 

TIIT (lühikese vaikimise järele jatkab katkes- 
tatud juttu): Nojah, aga kui võtta teisest 
küljest, siis oled sa selle viie aastaga siin 
Vargamäel ikka ka hulga tööd ära teind. Uus 
elumaja, hulk kraave, kive kaalutud, heina- 
maad puhastatud... 


ANDRES: Aga kui palju on veel tegemata! 
Kui palju veel vaja teha, et Vargamäe oleks 
see, mis ta peaks olema! 

TIIT: Seda muidugi. Just kui mul Hundipa- 

" lulgi. Aastate viisi oled aina teind ja teind, 
aga ikka pole küllalt. 

ANDRES: Kui seda mõelda, siis tuleb vahel 
otse hirm peale. Näib, nagu ei jõuaks ükski 
inimene õieti seda teha, mis mõni Vargamäe 
või Hundipalu nõuab. 

TIIT: Ega jõuagi. Aga mis sa sellest nii väga 
mõtled. Inimene võib ka muidu elada. Näe, 
su üleaednegi elab aina lillutades. 


ANDRES: Aga eks katsugu mõni teine tema 
kõrval ka lillutada. 


TIIT: Kas ei saa või? 


ANDRES: Kust sa siis saad, kui aina kisu, 
kakle ja käi kohut? 


TIIT: Kuidas selle piirikraaviga nüüd jäi? 

ANDRES: Mis seal jääda? Sai kaevetud ka- 
hasse ja tema maa sisse. Nüüd, kui tuju tu- 
leb, teeb tammi ette ja minu karjamaa soliseb 
vees. Sauna Madis ütles küll, et Pearuga 
kahasse kaevada tuleb kallim, nüüd on käes. 


TIIT: Ja ei saa midagi parata? 


ANDRES: Küllap saan: lasen Madisel uue 
kraavi kaevada, mis vee jõkke viib. 


TIIT: Kuule, ütle, kuidas sinul selle jõega on, 
kas ta ajab ka vahel sul kraavid vett täis? 


ANDRES: Seda muidugi. Kui jões vesi kõrge, 
siis jookseb vahel maa poole. 


TIIT: Paljuke on meil siis kraavidest kasu! 
Kui mina nägin, et vesi jookseb jõest kraavi, 
mitte kraavist jõkke, mul võttis kraavikaeva- 
mise himu ära. 


ANDRES: Peaks tulema mõni hea mees, kes la- 
seks Vargamäe jõe alla! 


TIIT: Mis siis viga oleks! Ütleme, keegi teeks 
nõnda, et vesi jões langeks paar jalgagi. 


ANDRES: Hulga peale võiks sedagi teha. Sest 
mõtle ometi, mis oleks, kui läheksid Varga- 
mäe mehed, kui tuleksid sina Hundipalult ja 
kutsuksid kaasa Ämmasoo ja Kukesaare 
omad, kui tuleksid ka Soovälja, Aasema, 
Võlla, Metsakandi, Luiste, Kassiaru ja kas 
või välimaa külade omad, kel siin heinamaad, 
ja kui kõik need mehed hakkaksid Vargamäe 

jõge puhastama rohust, mudast ja vanadest 
tõketest, kas ei saaks ta siis puhtaks, nii et 
vesi pääseks jooksma? 


TIIT: Muidugi saaks siis. Aga need mehed ei 
tule ju. Pearu on esimene, kes tulemata 
jääb. 

ANDRES: Aga kui nad ometi ükskord tulevad, 
mis siis? 

TIIT: Pead vist väga kaua seda aega ootama. 

KRÕÕT (hädine ja haige, tuleb elamust): Vana- 
mees, mine vaata, mis selle Tõmmikuga seal 
lauda juures on. Mari ütles, et... 


ANDRES: Mis tal seal ikka on, poegima hak- 
kab, mis muud. 

KRÕÕT: Aga, esimest korda, peaks ehk vaa- 
tama. 

ANDRES (tõustes): Hundipalu, ehk tuled ka 
nõuks kaasa. 


TIIT (tõuseb): Eks läheme pealegi siis vaa- 
tama. 
(Mõlemad eest paremale ära.) 


KRÕÕT (läheb pikaldase ja ebakindla käiguga 
üle lava. Jõudnud aida trepini, istub jõue- 
tult sinna). 

MARI (laulab elamus): 

Kui mina alles noor veel olin, noor veel olin, 
lapsepõlves mängisin, mängisin, 

ei mina teadnud siis veel seda, siis veel seda, 
mis kord näen silmaga, silmaga. 

Meie elu on siin ilmas, on siin ilmas 

nii kui linnul oksa peal, oksa peal. 

KRÕÕT (jälle toibunud, tõuseb ja läheb aita). 


MARI (laulab elamus): 
Näita ennast rõõmul siiski, rõõmul siiski, 
süda on täis kurvastust, kurvastust. 
(Väljub elamust pestud piimapüttidega, mida 
seab kuivama. Laulab): 
Ei me tea, kas me saame, kas me saame, 
siin veel kokku tulema, tulema. 


KRÕÕT (tõstab aidast voki aida trepile). 


MARI (imestades): Noh, mis sel perenaisel 
nüüd pähe tuleb, et voki välja tõstab? 


KRÕÕT: Maei taha enam sängis olla, himu on 
sellest vedelemisest otsas. Juba ammust ajast 
see lõng mul korrutamata, katsun, kas jaksan 
või ei. 

MARI: Maksab nüüd perenaisel sellega haigest 
peast jännata, eks mina oleksin võind seda... 


KRÕÕT: Ega ma siis sellepärast, aga ma tahan 
midagi teha, et must natukenegi abi oleks. 
Sinul nii-kui-nii jooksmist küllalt. 

MARI (rõõmsatujuliselt): Pole viga, perenaine, 
küll saan hakkama. 

KRÕÕT: Vargamäel on ju nõnda, et mis aasta 
edasi, see hullem. 


MARI: Kuidas nii, hullem? 


KRÕÕT: Noh, esteks olin lasteta, siis tuli Liisi, 
siis Maret, nüüd kolmas juba rinna all... 
Aga töö? See aina kasvab, laste vaevast hooli- 
mata. 

MARI: Kas siis perenaisel lastest rõõmu ei ole? 
Minul on oma poisist nii hea meel. 


KRÕÕT (nukralt): Sinul on poeg, minul tüt- 
red! 


MARI: Ka tütardest tuleb tuge. 


KRÕÕT: Aga vanamees ootab kohapärijat, 
ootab peremeest. Veel täna ütles, et oleksid 
ometi pojad, ehitaks Vargamäele kas või 
linna. 

MARI: Küll nüüd tulebki poeg, ega perenaine 
muidu nõnda. 

KRÕÕT: Annaks taevas, et ometi kord! Ainult 
kui mu endaga midagi ei juhtuks. 

MARI: Heldene aeg, mis siis perenaisega peaks 
juhtuma. On seni kõik hästi läind, läheb ka 
seekord. 

KRÕÕT: Ega muud kui et läheb üle võsade, 
kasvab liiga suureks! (Seab end ketrama.) 
MARI: Küll läheb kõik hästi. Aga selle lõnga 
korrutamise peaks perenaine küll jätma. 


KRÕÕT: Las ma ometi katsungi natuke. 
MARI: Ega perenaisel mind praegu tarvis ole? 
KRÕÕT: Ei. (Hakkab ketrama.) 

MARI (eest paremale ära). 


PEARU (tuleb laial käigul rööbasteed. Värava 
kohale jõudes kuuleb voki vurinat ja jääb 
peatuma. Märkab Krõõta, laseb rinnuli vära- 
vale ja jääb teda vahtima. Lõõpivalt:) Tere 
kua, nuabri pereeite! 

KRÕÕT (pisut ehmunult): Tere, tere! 


PEARU (lõõpivalt): Vuatan ja vuatan, ratas 
käib nii, et pulki ei näegi. (Tuleb väravast 
õue.) Ja aina ühe jalaga. .. Minu eit sõtkub 
kahe jalaga, vokk teeb sorr, sorr, sorr. Aga 
sinul aina vurr, vurr, vurr. Veart vokk! (Istub 
pingile ja vahib ketrajat. Pausi järele:) Näost 
oled ära langend, kangesti oled ära langend, 
nuabri eit. Sul on kange vanamees, tapab 
su tööga ära. Tapab enese ja tapab ka sinu, 
sest tema rehnutt on ainult töö. 


KRÕÕT: Kas teispere peremehel oli asja ka 
või? 

PEARU (vahib ketrajat, pausi järele, nagu en- 
damisi): Vurr, vurr, vurr! Vurr, vurr, vurr! 
Veart vokk! Ja näpud muud kui siblivad ... 
(Pausi järele.) Mõtlen vahel, kudas ma seda 
aeda lõhkusin ja kudas sa siis tulid ja ütlesid 
oma heleda jaalega: ,, Kallis nuabrimees, miks 
sa aia eest ära lõhud, sa lased ju meie sead 
oma rukkisse...“ Sellest hakkas mul häbi 
ja ma oleksin kas või ise sigadele rukkisse jä- 
rele joosnud. Aga sina hakkasid neid heleda 
jaalega kutsuma, ikka ,,põssa-põssa-põssa, 
kotsu-kotsu-kotsu“. Ja sead, sindrid, tulid 
kõik rukkist välja ja truavisid sinu järele 
koju. Nende sigade pärast hakkas mul veel 
rohkem häbi , . . Sellepärast ma ei suandki 
seria aeda änam edasi lõhkuda. 


KRÕÕT: Minu vanamees läks lehma aitama. 
PEARU (kerge pausi järele): Jah, kange vana- 
mees on sul, pagana kange! 

KRÕÕT (kellele jälle nõrkusehoog kipub peale 
tulema, tõuseb voki tagant ja läheb aita). 


PEARU (Krõõda äraminekust pisut ehmunud, 
tõuseb ja astub mõne sammu aida ukse poole. 
Nagu süüdlaselt): Kas teispere perenaine 
läks minu pärast ä'ä või? 


KRÕÕT (aidast, vaevalise häälega): Ei... mul 
on. .. siin muidu tegemist ... 


TIIT (tuleb ühes Andresega eest paremalt): 
Näe ... Tere, Oru! 


PEARU: Tere, Hundipalu. 

TIIT: Noh, kuidas siis läheb ka? 

PEARU: Käisin heinamuad vuatamas... 
TIIT: Kas võib vikati varsti juba sisse panna? 


PEARU: Ei veel, hein tahab alles kasvada. Aga 
tänavu suab teda rohkem kui mullu. Välja 
all loodheinamual, kus vesi peale paisutatud, 
luhtab nagu puht vuasuhein kohe. 


ANDRES (nöökivalt): Ja minu karjamaa soli- 
seb nagu puht loodheinamaa. Lehmad sõitku 
või lootsikuga. 


PEARU: Kui aga oskavad. Aga, kallis nuabri- 
peremees, miks sa siis oma puole kruavikal- 
dale tammi ette ei tee, nii et vesi sinu mua 
peale ei peaseks? 


ANDRES: Nii, nii, kallis üleaedne, sina teed 
tammi, et vett minu maa peale ajada, mina — 
et tagasi tõrjuda. 


PEARU: Mina kastan oma loodheinamuad. 
Kruav on minu krundi peal, ja mina võin te- 
maga teha mis tahan. 


ANDRES: Ja selleks siis oligi vaja sul kraav 
täiesti oma maa peale saada? 


PEARU (pilkava muigega): Ega ma loll ole, et 
oma raha eest hakkan teise mua peale kruavi 
kaevama. 


ANDRES: Nii et mina olin siis see loll, mis? 
PEARU: Seda tead ise paremini. 


ANDRES: Muidugi, muidugi. Nüüd ma tean, et 
kalli ,,nuabriperemehega“ ei tohi kunagi ka- 
hasse kraavi kaevada, muidu jookseb vesi su 
enda maa peale. Aga ma tean ka, et kellegi 
sääred olevat koerahammastest ikka veel si- 
nised, kui mitte verised. 


PEARU (ägedalt): Kui sul oleks õiget rehnutti, 
siis oleksid vingerpussile vingerpussiga vas- 
tand. Aga sina suadad oma karjapoisi minu 
tammi lõhkuma ja see ässitab mind soos koe- 
raga. Ise tahad olla Vargamäe peremees. 


ANDRES: Ei ole mina oma karjapoissi kuhugi 
saat. Tema lõhub omast peast su tammi, sest ta 
ei või näha, kuidas loomad soos solistavad. 
Temagi saab aru, et see ei ole õige peremees, 
kes teise karjamale vett paisutab. Ennem 
võiks ta oma põllul kividega hundiratast lüüa 
kui teispere koeraga soos. 


PEARU: Kel on suurem kivivare põllu ääres, 
sinul või minul? 

ANDRES: Aga kes viis esimese vankritäie? 


PEARU: Minul veeti juba siis, kui sinust põlnd 
Vargamäel veel haisugi. 


ANDRES: Kivi haisu sa võisidki enne mind 
vedada, mitte kive. Sa ei oska omast peast 
mõnd puud või põõsastki toa juure istutada. 


PEARU: Rohuaia asutasin mina, ju enne kui 
sina. 


ANDRES: Sina tegid küll enne, aga mina mõt- 
lesin enne. Sina tegid seda minu mõtte järele. 


TIIT (naerab): Vänged mehed need Vargamäe 
omad, rahval on õigus. 


PEARU: Kui sa tõtt tahad teada, siis kuula: mi- 
na tegin seda Hundipalu Tiidu mõtte järgi, 
sinu mõttest kuulen täna esimest korda. 


ANDRES: Aga mis sa siis tühja kiitled, las kiit- 
leb Hundipalu. Sina oskad ainult teise mehe 
maa peale vett paisutada ja piiriaedu lõhkuda. 


PEARU: Mina paisutan ainult oma mua peale 
vett ja lõhun ainult oma aedu, kui kohapida- 
mise rehnutt seda nõuab. 

ANDRES: Ah see oli sinu kohapidamise reh- 
nutt, kui lasid minu sead oma rukkisse? Kas 
hakkas kade meel, et minu loomad omapead 
kesal kolasid? 

PEARU: Või omapead! Sul käib ju eit sigade 
karjas. 

ANDRES (järsku vaikselt ja tõsiselt): Seakar- 
jas käib ehk sinu eit. Minu oma talitab nagu 

täisperenaine muistegi: niipea kui suu paotab, 
on sead ta kannul. 


PEARU (kiitvalt): Jah, hele jaal on sinu eidel 
küll, aina kuula kohe. 


ANDRES (kärgatab): Mis tead sina ka minu 
eide häälest? Mis on sinul sellega tegemist? 


KRÕÕT (on aidauksele ilmunud. Andrest vai- 
gistades): Andres! 

PEARU (tagasitõmbunult): Tarvis õige minema 
hakata, kaua sa ikka kempled. Head päeva 
siis! 

* TIIT: Head päeva! 

PEARU (läheb väravast välja, seal aga pöördub 
ümber ja ütleb üle aia): Ah jaa, oleksin pea- 
aegu unustand: sinu hobused olid öösel mi- 
nu rukkis, ehk tuled vuatad kahjud üle. 

ANDRES: Sinu kari tallas kevadel minu orasel. 
Olen ma sulle oma kahjust rääkind? Ja kuidas 
said minu hobused sinu rukkisse? 

PEARU: Kulla nuaber, kust mina seda tean? 


ANDRES: Mina ise panin õhtul koplivärava 
kinni ja vaatasin aia üle, et oleks kõik korras. 

PEARU: Aga hommikul oli värav irvakil, kui 
ma hobused kopli tagasi küütisin. 


ANDRES: Siis oli see mõne inimese kätetöö, 
minu hobused väravaid võrust lahti ei võta 
ja üle pulga ei tõsta. 


PEARU: Sa reagid seda, nagu oleksin mina su 
hooste ja koplivärava vaht, 

ANDRES: Kui õledki, või sa seda kellelegi üt- 
led. 

PEARU: Nõh, kas tuled vuatäa, mis su setu- 
kad mu rukkiga on teind? 

ANDRES: Küi olid šetukad, siis põlnd rieed mi- 
nu omad. 

PEARU: Mul ön šularie tunnistajaks, et olid 
sinu omad. 

ANDRES: Kas šinu sülane võib tünnistada, et 
mul on setukad? 

PEARU: Kas tuled minu sasitud rukist vua- 
tama või ei? 

ANDRES: Ei! Sinu šasi jõuan ma alati välja 
mäkšsa, kui tahad. 

PEARU (ägedalt): Siis läheb see asi prössesi 
alla. Küll kohtu-kulli ees näeme. (Ära.) 

ANDRES (Tiidule): Nii elatakse Vargamäel. 


TIIT: Seda ma näen ja kuulen jah, 'et nõnda. 
Mina elan küll siis lausa paradiisis oma ük- 
sikul mäenukil: ei riidu ega kohtukäimist. 
(Paüs.) Peab ka liikuma hakkama. Tahtsin 
vallamaja poole minna (annab "Andresele 
kätt). 

ANDRES: Head päeva siis, tervisi kodu poole 
kah! 

TIIT (annab ka Kröödale kätt): Saa vatsti ter- 
veks, perenaine. 

KRÕÕT: Tänan sooviast, aga viga liiga 100- 
mulik. 

TIIT: Loomulikud vead paranevad iseenesest, 
kui õige aeg. 

KRÕÕT: Aga, näe, ei ju parane. 

ANDRES (saadab Tiidu väravast välja, siis ta- 
gasi). 

KRÕÕT: Sa ehk oleksid võind ta rukist vaa- 
tama minna, kui just meie hobused... 

ANDRES (ägedalt): Aga mis siis, kui see kõik 
on Pearu enda töö? Kui tema ise lasigi meie 
hobused koplist välja? 

KRÕÕT: Mis siis tema neist... ?' 

ANDRES: Mis muud kui tahtis tasa teha: nende 
kari käis meie orasel, nüüd olid meie hobu- 
sed tema rukkis. Peaks passima minema, 


saaks teise, sindri, ehk kätte, annaks nii, et 
teab. 


KRÕÕT: Mis sa nüüd ikka kohe nõnda, mõni 
pärast kuuleb. 


ANDRES: Kuulgu või ise. Mina nalja ei mõista. 

KRÕÕT: Mis sa tühjaga jändad. Ega sina teda 
ikka targemaks tee. 

ANDRES: Kas pean siis alla vanduma või? 


KRÕÕT: Kas või alla vanduma, siis ta süda saab 
ehk rahu. 


ANDRES: Aga minu süda? 

KRÕÕT: Targem annab järele. 

ANDRES: Et mina olen targem, siis peaksin 
ma laskma tõe ja õiguse jalge alla tallata? 

KRÖÕT (ohates): Kuhu selle tõe ja õigusega 
ikka saab? Krutskid maksavad Vargamäel 
rohkem. 

ANDRES: Maksku, aga mina nõuan tõde ja õi- 
gust. (Ära majja.) 

KRÕÕT (tahab jälle ketrama hakata, aga nõr- 
keb ja laskub jõuetult .aidatrepile). 


MARI (trallitab paremal): 
Meie elu on siin ilmas, on siin ilmas nii kui 
linnul oksa peal, oksa peal. (Tuleb eest pa- 
remalt, märkab Krõõta ja tõttab ta juure.) 
Mis on, perenaine? Kas jõud lõppes otsa või? 


KRÕÕT: Ei midagi. .. Süda läks nõrgaks. 

MARI: Ma ju ütlesin, et perenaine ei peaks. Lä- 
heme ära tuppa sängi, ma aitan. 

KRÕÕT: Kohe... ma natuke enne veel puhkan. 

MARI (istub ta kõrvale ja toetab teda). 


KRÕÕT (pausi järele): Mari, kui minuga peaks 
midagi juhtuma, kas tuled siis ka vahel minu 
lapsi vaatama? 

MARI (pisarad silmis): Heldene aeg! Mis siis 
perenaisega peaks juhtuma? 

KRÕÕT: Olen vahel mõelnd, et kui mind 
änam ei ole, küll tahaksin siis, et sina mu 


laste ema oleksid. Sinu kätte jätaksin nad 
rahuliku meelega. 


MARI: Issand jumal! Perenaine ei peaks nõnda 
rääkima! Mul on ju Juss, kuhu ma siis tema 
panen? 

KRÕÕT: Ega ma siis seda, ma ainult muidu 
niisama, et kui see võimalik oleks, siis . . . 
Aita mind nüüd pealegi sängi. 

MARI (aitab Krõõdal tõusta ja elamu poole 
minna ). 


EESRIIE. 

TEINE VAATUS. 
1. pilt. 


Näitelava kujutab kõrtsituba. Paremal seinas 
luuklett ja uks ,,saksakambrisse“. Vasakul seinas 
aknad ja pikk laud. Tagaseinas välisuks. 

Tegevus areneb aastat 15 hiljem eelmise pil- 
di sündmustest. Talveõhtu. Laelambivalgus. 

Eesriide avanedes on kõrtsimees leti taga. 
Laua ja leti ääres seisavad viinaklaaside ja õlle- 
Pudelite juures Kingu Priidu, Vihukse Anton, 
Rava Kustas, Hundipalu Tiit ja teisi kõrtsi- 
lisi. Üldine jutusumin. 

RAVA KUSTAS (umbes 40-a. priske ja punane 
mehejõmm, suur ärpleja ja lõõpija, jorutab 
laulu): 

Hiiu Tiiu oli kena plika, 
poiste peale tema maias ikka. 
Luuaga tema tuba pühkis, 
varrega oma naba nühkis. 

HUNDIPALU TIIT (nüüd aastat 60. Vihukse 
Antonile, kes jutleb Kingu Priiduga): Kui- 
das Vargamäe meestel täna kohtus läks? 

VIHUKSE ANTON (aastat 40, peremees): 
Täna oli Andres võidumees. 

H. TIIT: Mis asjas nad täna ees olid? 


VIHUKSE: Rukki sasimine ja hakkide lõhku- 
mine. 

KINGU PRIIDU (aastat 45, peremees): Ei need 
mehed saa vist hauaski rahu, ei tohi teisi 
ühele surnuaiale mattagi. 

VIHUKSE: Jah, nende kemplemine kestab 
juba aastat viisteist, kakskümmend. 

(Välisukse tagant hakkab kostma Andrese ja 
Pearu hääli.) 

H. TIIT: Seal nad ise ongi. 


ANDRES (nüüd aastat 50, tuleb välisuksest ja 
sammub leti poole). 

PEARU (nüüd üle 50, tuleb Andrese kannul 
sisse ja jatkab sõnelemist): Sinu märasetu- 
kas põle kaeru näindki. 

ANDRES (üleolevalt rahulikult): Sul põle en- 
dal sihukestki setukat aiste vahel. 


PEARU (karjudes): Mul hirnub täkk kõrtsi 
reia all. Tahad, lasen su mära karata? Lasen 
ilma kopikata. 

ANDRES (irvitades): Sinu täkk on juba 20 aas- 
ta eest ruunatud. (Läheb leti ette.) Kõrtsi- 
mees, pool viina ja pudel õlut. 


KÕRTSIMEES (annab selle). 


PEARU: Kõrtsimees! Minu poolt kõrtsile pool 
toopi viina ja minule pudel magusat saksa- 
kambrisse. (Lahkub uhkel käigul saksakamb- 
risse.) 

KÕRTSIMEES (kähku): Mehed, Pearu poolt 
kõrtsile pool toopi viina. (Annab selle.) 


KUSTAS: Anna aga siia. Küll meie ta kinni pis- 
tame. Elagu Pearu! Hurraa! 


TIIT (Andrese juure minnes ja talle kätt an- 
des): Noh, täna Pearu kaotas? 


ANDRES: Jah, täna oli minu õnnepäev. 
TIIT: Sellepärast see Pearu oligi nii turris. 


PEARU (tuleb saksakambrist ja läheb Vihukse 
juure): Sina, Vihukse, oled kohtumees, ütle, 
miks mind täna trahviti? 


VIHUKSE: Aga kui sa hobusega naabrimehe 
küpses rukkis sõidad ja tema hakkjalgu 15- 
hud? 

PEARU: Ma olin ju purjus ega tea midagi. 

VIHUKSE: Seda auline kohuski arvesse võt- 


tis. Sest et viin on jumala armuand kurba- 
dele rõõmuks ja argadele kuraasiks, aga... 


PEARU: Aga miks siis kohus mind karistas? 
VIHUKSE: Sa ju kuulsid, mis su naabrimees 
Paas kohtukulli ees ütles: sina oled sedasi- 


nast kallist jumala armuandi kurjasti tarvi- 
tand oma ligimese kahjuks. 


RAVA: Andresel oli selles täiesti õigus, tema 
tunneb paremini pühakirja. (Üldine naer.) 
PEARU (vihane, Andresele): Kui sa, naise 
poeg, oled minust targem, siis ütle mulle, 
kudas hobune, kes alati mu ilusasti koju viib, 
kui ma purjus peaga vankris magan, kudas 

pööras tema seekord heast-paremast teelt 
kõrvale ja läks läbi odra sinu rukkisse? 


ANDRES (muigab kavalalt): Kust mina su ho- 
buse mõtteid tean. 


PEARU (võidurõõmsalt): Siis selles asjas oled 
sa ometi niisama rumal kui minagi. 

ANDRES: Ja kuigi ei ole, kes siis oma tarkust 
kohe teisele õpetab? 


PEARU (aimab midagi): Ah sa siis tead, kudas 
ma sinu rukkisse sain? 


ANDRES (iseteadvalt): Tean või ei tea, sinu 
ninale ma seda ikkagi ei kirjuta. 

PEARU: Mis sa maksu tahad, kui ütled? Võta 
10 rubla! Säh kakskümmend viis. 

ANDRES: Pane juure, ega minu tarkus nii odav 
ole. 

PEARU (karjudes): No kolmkümmend! 

KÕIK (pinevil). 


KÕRTSIMEES (lastes hammaste vahelt lirtsti 
üle leti põrandale): Litsid mehed need Var- 
gamäe omad! 

PEARU: No võta raha! 

ANDRES: Hea küll. Kolmekümne eest ma ütlen. 
Aga sina ei tohi seda kellelegi edasi öelda, 
kohtulaua ees ka mitte. 

PEARU: Pea, pea! (Mõtleb pisut.) Ei, sellega 
põle ma nõus. Sina võid minu rahaga teha 
mis tahad ja mina teen sinu sõnadega mis 

tahan. Lasen kas kantslist maha öelda või 
kiriku ukse ette paplisse lüüa. 

ANDRES: No üks ta mats puha. Tee nendega 
mis tahad. Lase või lauluraamatusse üles 
panna. 

PEARU: Kas kuulete, mehed: Mäe Andres üt- 
leb mulle, kõrtsileti ees, kudas sai minu ho- 
bune tema rukkisse, ja mina võin sellega te- 
ha mis tahan. ' 

ANDRES: Aga anna raha enne kõrtsmiku kätte, 
muidu pärast petad, sind põle uskuda. 

PEARU: Olgu. (Annab raha kõrtsmiku kätte.) 
Kolmkümmend. (Tuleb siis ettepoole ja 
Andresele:) Noh, ütle nüüd, küdas sai minu 
hobune sinu tükkisse. 

ANDRES (enne kui Pearu aimab, astub järsku 
ta juure ja sosistab talle kõrva): Mina ise 
viisin. 

PEARU (polnud ette valmistatud, et nii ruttu 
Andrese saladuse teada saab, ja asja taiba- 
tes karjub): Kurat! Sa pidid ju kõvasti, nii, 
et kõik kuulevad. 

ANDRES: Seda kaupa ei olnd. Kõrtsileti ees — 
nõnda oli meie kaup ja nõnda mina tegin. 
Kõik kuulsid ju meie kaupa. 

RAVA: Pearu on jälle sees! 


KÕRTSILISED (läbisegi): Sees, sees! (Üldine 
naer.) 


PEARU: Kõttsimees, mina nõuah oma raha ta- 
gasi. Mina 'ei lüba seda Andresele välja anda. 

ANDRES: Mina pidasin kaubast kinni, ja kui 
Pearu tahab, pangu nüüd mu sõnad lauluraa- 
matusse, löögu paplisse või lasku õpetajat 
kantslist maha kuulutada. 


RAVA: Õigus! Täiesti õigus! 

ANDRES: Aga seda ma ütlen sulle, Pearu, et 
kui sina minu sõnu tunnistajate suu läbi ei 
või kinnitada või kui sina mind avalikult 
laimama hakkad, siis annan ma su kohtusse, 
pea seda meeles. 


KÕRTSILISED (möirgavad naerda): Pearu on 
sees! 

PEARU (karjudes): Kõrtsimees, mina nõuan 
oma raha tagasi! Kaeban sind kohtusse, kui 
sa raha Andresele välja annad! 


KÕRTSIMEES: Ole ikka mees, Pearu! Oled sa 
kõrtsileti ees asja alustand, siis lõpeta ka 
leti ees, ära poe temaga kohtukulli ette. Kui 
muidu ei saa, las kõrts otsustab. Las lett 
olla kohtulauaks, ja mina, kõrtsmik, kohtu- 
kulliks. 


KÕRTSILISED: Õigus! Kõrtsmikul on õigus! 
KÕRTSIMEES: Noh, mehed, siis otsustage. 


ANDRES: Mina seda Pearu raha ei tahagi. Ja 
kui te ta minule peaksite mõistma, siis andku 
kõrtsmik selle eest igaühele, mis keegi soo- 
vib. Jooge ennast kas või käpuli... 


RAVA: Noh, siis on ju asi kohe selge. Mehed, 
kas põle õigus, Andres pidas ju kaubast 
kinni? Kui Pearu kaotas, siis põlnd selles ju 

keegi mu süüdi kui ta ise: miks ta nii halva 
kauba tegi. 
KÕRTSILISED (naeravad): Õige, õige! And- 
res pidas kaubast kinni! Andresel on õigus! 
RAVA: Asi on klaar! Kõrtsimees, kärista pu- 
delid välja! 
KÕRTSILISED: Pudelid välja! Pudelid välja! 
ANDRES (võidurõõmsalt): See, nüüd võib ka 
Pearu oma raha eest juua. 


KÕRTSILISED (kisuvad naerda). 


PEARU: Sinu, sea, mollile ma ei tule! (Viha- 
selt ära saksakambrisse.) 

KÕRTSIMEES (annab meestele viina. Rõõm- 
salt sülge lirtsutades ja irvitades): Litsid 
mehed need Vargamäe omad! Põle sihukesi 
sindreid enne nähtud! 

KÕRTSILISED (tühjendavad rõõmsalt klaase 
ja seletavad omavahel juhtumist). 

RAVA (jorutab): Hiiu Tiiu oli kena plika, 

poiste peale tema maias ikka. 
Luuaga tema tuba pühkis... 

PEARU (väljub saksakambrist ja hakkab kava- 
lalt ning vaikselt): Seni uhkustas Eespere 
Andres ikka, et tema prosessib tõe ja õiguse 
Pärast, aga nüüd tuleb krutskitega. 

ANDRES: Kallis üleaedne, seda oled sa ise 
mulle õpetand, sest muidu ei saa ma sinust 
Võitu. 

(Üldine naer.) 

PEARU (vihaselt): Tahad, ma maksan su, sandi, 
kinni, mine Vargamäelt ära. 

ANDRES: On sul siis nii kole palju raha? 

PEARU: Ikka rohkem kui sinul, könnil. Tule, 
pane välja, kui mees oled. 

ANDRES (lõõpides): Sinusugusega ei maksa 
mul hakatagi. (Sosistab Tiidule midagi.) 
TIIT (läheb ja korjab salaja meeste käest raha- 

kotte). 
PEARU: Sina, könn! Või minuga ei maksa ha- 
katagi? Tule lagedale! Tule jaanipäisele 


jääle! Sa arvad, et kui sul on rohkem rammu, 
et siis ka raha. 


ANDRES: Ütlesin juba, et sinusugusega ei mak- 
sa mul jännata, kui paremaid mehi pole, 


PEARU: Könn! Tule lagedale, kui julged! 
TIIT (annab salaja rahakotid Andresele). 


ANDRES: Kui sul paberikrossid taskus nii 
väga kibelevad, eks tule siis välja. Katsume, 
kes on vägevam, kas Mäe või Oru. 


PEARU: Nannipunn! (Virutab Katariina laua- 
le.) Pane kõrvale! 


ANDRES (paneb samuti sajalise). 


PEARU (virutab esimesele Katariinale teise 
otsa): Tule lagedale, memmepoeg! 


ANDRES (paneb sajalise). 


PEARU (virutab kolmanda sajalise lauale): 
Pane kõrvale, memmepoeg! (Andres viivi- 

tab.) Oled könn mehe kõrval, tunnistajaks 
terve kõrts. 


ANDRES: Pea ikka, pea. Mul peab kuskil veel 
tagavaraväge olema. 


PEARU (karjudes): Tule välja, kui mees oled! 


ANDRES (võtab uuest kotist sajalise ja paneb 
lauale): Noh, kas aitab? 


PEARU: Siin on neljas sajaline. 
ANDRES (paneb ka neljanda sajalise). 
PEARU: Viies Katariina! 


ANDRES: Anna aega pisut. (Võtab uue raha- 
koti ja paneb sajalise.) Noh! 


PEARU (viivitab). 


ANDRES: Tule aga lagedale, mis ka kõmmel- 
dad seal! Püksid sõeluvad juba tusti? Ke- 
vadel lähed magasiaita! 


KÕRTSILISED (naeravad). 
PEARU (paneb raha): Kuues sajaline, könn! 


ANDRES (paneb ka sajalise): Tule aga veel, kui 
mees oled! 


PEARU (paneb raha): Kaks kahekümneviielist! 


ANDRES: Könn! (Paneb raha.) Seitsmes saja- 
ine. 


PEARU: Kolm kümnelist! 
ANDRES: Könn! Kaheksas sajaline! 


KÕRTSILISED (rõkkavad naerda): Pearu on 
sees! Oru vannub Mäele alla! 

PEARU (on löödud. Koristab raha laualt). 


ANDRES (hoobeldes): Memmepoeg, ära tule 
mehe vastu. Eespere Andresel on rohkem 
raha taskus kui Oru Pearu sugune könn seda 
elus näindki. 


KÕRTSILISED (naeravad). 


PEARU (võtab kümnerublase ja süütab sellega 
piipu): Sitavikat! Oru Pearu süütab kümne- 
rublasega piipu. Vahi, memmepoeg! 


ANDRES (süütab tikust piibu): Eespere And- 
res süütab tikust piibu ega hoople oma ra- 
haga nagu Oru Pearu, narr, oma krossidega. 
(Tiidule.) Säh, Hundipalu, võta oma ja anna 
ka teistele nende rahakotid tagasi. Sa tead, 
kellelt sa nad võtsid. (Tiit teeb seda.) 


KÕRTSILISED (pahvatavad naerma). 


KÕRTSIMEES (sülitab lirtsti): Litsid mehed 
need Vargamäe omad! 

RAVA: Pearu ärples tõsiselt, Andres tegi 
ainult rumalat nalja. 

KÕRTSILISED (naeravad): Pearu on sees! 
Pearu on sees! 

PEARU (Andresele): Kallis nuabrimees, sul on 
küll head lõuad ja kanged vigurid, aga miks 
sa sauna Jussi naise käest ära võtsid? Juss, 
vaeseke, pidi enese üles pooma, et sina tema 
naisega... 

ANDRES (tösinedes): Armas üleaedne, sul on 
vist meelest läind, et sa Jussi eest juba kord 
vastu lõugu said. Saad veel, kui soovid. 

PEARU: Ja sina sidid jälle oma 8 päeva valla 
puuris vee ja leiva peal, kui mind puutud. 
Aga sauna Mari tiivaripsutajaks jääd siiski. 

ANDRES (vihaselt): Kui sa mind oma sauna 
Mariga rahule ei jäta, löön su kui konna 
maha. 


PEARU: Eks katsu! Kuulutan kirikus ja kõrt- 
sis: Juss poos enese üles, sest et sina tema 


Mari raisku ajasid. Sellest sul see poeg 
Indrekki. 


ANDRES (tormab Pearu kallale, ja enne kui 
kõrtsilised veel arugi saavad, veerevad juba 
mõlemad põrandal — Andres all, Pearu peal. 
Karjuvad mõlemad — Andres jämeda, Pearu 
peenema häälega). 


KÕRTSIMEES: Mehed, minge vahele! (Tor- 
mab härjakaraga leti tagant välja.) 


RAVA (teda peatades): Kõrtsmik, kurat, ole 
mees, jäta järele, las nad ise! 


KÕRTSIMEES (märkab, et Pearu on Andresel 
juba habemest lahti lasknud ja et Andres 
karjub vaid viguri pärast. Irvitades ja sülge 
lirtsutades): Litsid mehed need Vargamäe 
omad. Pole niisukesi sindreid enne nähtud! 


TIIT (naabreile põrandal): Aitab juba! Tõuske 
üles, ega's kõrtsi põrand ainult teie päralt 
ole! 

ANDRES (tõuseb ja kirub viguri pärast): Ära, 
saadan, tahtis teine tappa! Habeme rikkus 
ära ja näo kiskus veriseks! 


TARTU ÜLIKOOLI 
Human'!tos=. RAAMATUKOGU 


Faamatukoru 


PEARU (aidatakse üles, sest ta ise ei võta jalgu 
alla. Istub pingile nagu oleks ta praegu sur- 
masuust pääsnud). 


RAVA (uurib Andrese nägu ja, mõistes asja tõe- 
list seisukorda, Pearut pilgates): Vänge mees 
see Oru Pearu, pagana vänge mees. Purjus 
peaga kisub naabri läbi, et lase aga olla. Põ- 
leks mitte seda uskund, kui põleks oma sil- 
maga näind. 


PRIIDU (on Pearu istmele aidanud): Mis sul 
viga on? 


PEARU (valuga ja peaaegu omaette): Ära tah- 
tis teine, sunnik, mu vigaseks teha! Mis mu 
vaesest vanamoorist siis oleks saand! 


KÕRTSILISED (naeravad). 


PEARU (Andresele ähvardavalt): Küll kohtu- 
kulli ees näeme! 


ANDRES: Terve kõrts on tunnistajaks: mina 
olin all, sina peal. Minul on habe rikutud ja 
nägu verine. Sul põle midagi häda! 


PEARU (vihaselt): Või mul põle midagi häda! 
Sa, kurat, pigistad nii, et mul silmad pahupidi 
peas, ja veel mul pole midagi häda! 


ANDRES: Kõik võivad tõendada: mina olin all, 
sina peal. Küll kohtukull õiendab ja küllap 
sina jälle maksad! Kaeba aga kohtusse, kui 
kiheleb. 

PEARU: Käi kuradile! (Tuigerdab saksakamb- 
risse.) 


KÕRTSILISED (möirgavad naerda). 
EESRILE. 


2. pilt. 


Näitelava kujutab endist kohta Vargamäe 
Eespere õuest kakskümmend aastat hiljem esi- 
mese vaatuse 2. pildi tegevusajast. 

Endine uus elumaja on juba jälle küllalt vana. 
Uus ait on ehitatud elamust hulk aastaid hiljem, 
aga seegi pole enam uus. Aed ja aiavärav on 
uued ja endisist erinevad. Tamm on aastaile vas- 
tavalt suuremaks kasvanud. Aia ääres sirelleht- 
las aialaud ja pingid. 

Nelipüha viimse püha õhtupoolik. 

LIISI (aastat 25, lüheldase kasvuga priske neiu, 


tuleb kambriuksest taldrik käes, läheb aida 
poole). 


MARI (aastat 45, tööst ja murest murtud, astub 
toauksest välja): Kas lähed võid tooma, 
Liisi? 

LIISI: Jah, ema. 

MARI: Võta aidast kirstust ka üks sai ja peen- 


leib kaasa, kui tuled. 
LIISI: Hea küll, ema. (Tahab minna.) 


MARI: Kuule! Sa käisid ennist Orul, kas lu- 
bas teispere isa tulla või? 

LIISI: Ei mina õiget tolku saand, tal oli pisut 
nelipüha pea. 


MARI: Kui nõnda, ei ta siis tulemata jää. 
(Lahkub tuppa.) 


LIISI (läheb aita, kus laulab): 
Kord istus jõe kalda peal 
Üks vaene tütarlaps. 
Tii-ilu-lilu-lii! 
Üks vaene tütarlaps. 
Ja tema hale nutuhääl, 
See kostis kaugel teps. 
Tii-ilu-lilu-lii! 
See kostis kaugel teps. 
Üks võõras mees sealt mööda läks, 
See kuulis nutuhäält. 
Tii-ilu-lilu-lii ! 
See kuulis nutuhäält. 
»Miks nutad sa, oh tütarlaps?“ 
Nii küsis võõras mees. 
Tii-ilu-lilu-lii! 
Nii küsis võõras mees. 

PEARU (nüüd aastat 55, tuleb mööda rööbas- 
teed, peatub väravas, kuulab, kuni Liisi väl- 
jub lauldes aidast, siis): Tere kua, Liisi! 
(Tuleb väravast sisse.) 


LIISI: Tere, teispere isa! 


PEARU: Hele jaal on sul, sa mu veart viha- 
mehe esimene tütar! Just nagu su kadund 
emalgi, õndsal Kröedal! Ja õitsed kui lilleke 
Suaronis! 


LIISI (tahab minna toa poole). 

PEARU: Pea, pea, oh inimene, ja ütle üks ma- 
gus sõna, et mis juodud need täna mu vänge 
nuabrimehe, sinu kalli isa, eluhuoneis juuak- 
se. Miks, oh inimene usinast, on siin Hundipa- 
lu, Vihukse ja Rava, ja miks, oh armas laps, 
tulen nüüd ka mina, sest et sa oma pisikese 
suuga mind käisid kutsumas? Ja vuata, sa 
vihamehe tütar, ma tulen, nagu see ärakadund 
poeg, kes põle veart, sest sinu isa eluhuoned 
on nagu see kauge Kuananimua, mis jookseb 
piima ja mett, ning minu silmad põle teda 
teps ammu änam näind. Nõnda elame me kaks 
vänget vanameest siin Vargamäel... Selle- 
pärast, oh Jeruusalem ja needsinatsed teised 
kallid sõnad, miks on mind kutsutud selsi- 
natsel tänasel päeval, oh tütarlaps! 

LIISI: Aga täna on ju viimne nelipüha püha. 

PEARU: Ja ei mitte, et sinu veart isa ja minu 
vänge vingamees, see kange Mäe Andres, on 
nüüd juba kakskümmend viis aas- 
tat oma kalli nuabrimehe Oru Peaäruga sel- 
sinatsel Vargamäel prosessind? 

LIISI (kõheldes): Võib olla, ei mina tea sellest 
ühti. 

PEARU: Sa armas, kallis aeg, või ei sina tea 
sellest ühtigi! Aga siis, oh sina noor naiste- 
rahvas, mine sisse ja ütle minu kallile nuab- 
rile, et vuata, sinu väravas seisab mees ja ko- 
putab ja temal põle teps mitte õiget pidu- 
kuube, sest tema põle veart.... 

MARI (elamust): Kuulan ja kuulan, et kellega 
see Liisi nii laia juttu ajab, aga see ju teis- 
pere isa. 

PEARU (Liisit unustades Marile vastu): Tere 
kua, Mari, seesinane Mäe perenaine! 


LIISI (lahkub majja). 


MARI: Tere, tere! Eks sa astu aga sisse, tei- 
sed istuvad juba lauas. 


PEARU: Palju on kutsutud, aga pisut ära valit- 
setud. Ja nõnda see meie eluke läheb siin- 
ilmas. Sina, Mari, oled juba teises Issanda 
abielus Eesuse Kristukse silma all. Aga lau- 
lujaaled on sul suust otsa suand ja rõemud 
ning lustid on su maha jätt ning sul põle 
änam tissi ega tussi. Ja kõik selle Jussi pä- 
rast! Aga veart mees oli see sinu Juss, veart 
mees. Ei mina teda laida. Ainult õrnake, lii- 
ga õrnake. Ei kannatand selle kurja ilma 
naeru ja trotsi. Ei sallind, et sina lüpsid Mäe 
Andrese lehmi ja imetasid tema õndsa Krõeda 
esimest poega, seda Andrest, kes võttis oma 
ema elu juba sündides. Sest ep see Jusski 
sinna lauda taha kuuseoksa rippuma läks, 
niiet: 


MARI (kellele Pearu jutt on piinlik ja valus): 
Mis me nüüd sest änam... 


PEARU: Jah, mis me sest nüüd änam. Essuke 
olgu meiega! Uamen! Halleluoja! Sest mis 
on inimese elu? Nagu noor rohi vikati ees. 
Olid sul Jussiga lapsed ja kõik, aga näe, hai- 
gus tuli ja viis nad ära. Juss kutsus Juku ja 
Kata endale mulla alla järele. Nõudis omad 
kõik kätte. Essuke aidaku neid taevariiki ja 
andku rahu õndsa Jussi põrmule seal surnu- 
aia taga, kus Andres ise talle luges ja laulis. 


Aga sina, sauna Mari, oled nüüd pere Mari. 
Oled minu kalli nuabrimehe seaduslik naine, 
ja jälle on sul lapsed. See Indrek ja.. 


INDREK (17-a. kõhnavõitu suurte silmadega 
poiss, väljub samal hetkel elamust, tühi õlle- 
kann käes, tahab keldrisse minna): Tere, teis- 
pere isa! 


PEARU: Tere, mu kallis Mari ja Andrese äba- 
rik. Just praegu reakisime sinust su armsa 
emaga. (Katsub poissi peatada.) 


INDREK (vabastab enda sõnadega): Pean keld- 
rist õlut tooma, pole aega. (Ära.) 


PEARU (Marile): Veart poeg on sul ja veart 
eit oled isegi, kallis nuabri Mari. Veart ini- 
mene olid juba all saunas, kui elasid alles ka- 
dund Jussiga, kes selle hullu tembu tegi, et 
tõmbas enda sinna kuuseoksa... Ja vuata, 
ma tõstsin oma jaale ning hüüdsin oma sü- 
dame hingega, et oh vägede Jehoova, kiidetud 
olgu sinu nimi Kiibeonis, sest sina lasid enne 
õndsa Kröeda surra, kui seesinane asi sündis 
Vargamäel selle kadund Jussiga. Sest Issand 
saatis oma inglid, et Krõeda silm ei pidand 
mitte seda nägema, mis on üpris hirmus asi 
meie Õnnistegija silma all, sest ka tema 
poodi, aga ei mitte kuuseoksa. Halleluoja! 


pt (tuleb õllekannuga). 


MARI (Indrekule): Anna teispere isale ka jänu 
juua. 


INDREK: Olge head, teispere isa. (Annab 
õllekannu.) 

PEARU (võtab kannu ja joob hea sõõmu. Kannu 
käes hoides Indrekule): Veart õlle teeb see 
vana Mäe Andres, sinu kallis isa, sest temal 
on hea õlle rehnutt. Aga sinuga, oh Indrek, 
ei ole tal mitte õiget rehnutti, sest ta tahab 
sinust hobusevarga teha. 


INDREK: Kuidas nii? 


PEARU: Aga miks ta siis kuulab Hundipalu 
Tiidu juttu ja koolitab sind, küll köstri, küll 
kirjutaja juures? Nüüd ärpleb kõrtsis, et 
suadab su viimaks veel linna. 


INDREK: Linna lähen ma ise. 


PEARU: Oh armas inimene, siis käivad su enda 
himud hobusevarguse peale, sina ise tahad 
siis untsakaks ja vurleks suada. Sest kirju- 
tud on, et äraneetud olgu see mees, kes... 


MARET (aastat 23, väga sarnane Kröõödale I 
vaatuse 1. pildis, väljub majast): Tere, teis- 
pere isa. 


PEARU: Tere, 00, tere, kallis Maret! 
MARET (Indrekule): Toas oodatakse õlut. 
INDREK (lahkub majja). 


PEARU (võtab Mareti käe): Tere jah, Maret, 
sina õndsa Krõeda teine tütar. Vuata, Maret, 
mis mina ise oma silmaga olen tähele pand ja 
ära märkind: sinu õel Liisil on küll oma ema 
Krõeda hele jaal, kui ta kutsus sigu... Essu- 
ke olgu temaga... Aga sina, Maret, oled ise 
õndsa Krõeda nägu ja tegu. Südagi on sul 
õndsalt Krõedalt, sest et.... 

MARET (Marile): Ema, ma lähen nüüd karja 
juure. 


MARI: Mine pealegi. 
MARET (eest paremale ära). 


PEARU (vaatab talle järele): Just kui Krõet, 
just kui kadund Krõet... 


NOOR ANDRES (21I-a. tugev ja ilus poiss, tu- 
leb majast): Tere, teispere isa! 


PEARU: Tere jah, väike Andres, sina Varga- 
mäe noorperemees ja õndsa Krõeda ainus 
poeg. Kuidas siis sinu käbarad kua käivad? 


N. ANDRES: Pole viga. Aga isa laseb teid 
sisse kutsuda, seal ehk antakse midagi ka 
hamba alla. 


PEARU: Jah, sest kirjutud on: silm silma ja 
hammas hamba vastu pead sina olema Issanda, 
oma jumala, sulase, sellesinatse nuabriga siin 
Vargamäel, ja tema võtab sul kanda rõhuda, 
aga sina pead tema pead rõhuma. Sellepärast 
ütle, oh inimene usinast, kas sina kua tahad 
suada nii vängeks vanameheks kui on sinu ar- 
mas isa, mu kallis vingamees? Tahad sina 
suada Mäe peremeheks ja hakata rehnutti pi- 
dama minu poja Joosepiga, kes suab Oru 
peremeheks? 


N. ANDRES: Võib-olla tahan, võib-olla ei 
taha ka. 


PEARU: Veart jutt, hästi veart jutt. Võib olla! 
Võib-olla hakkad Vargamäel peremeheks, 
võib-olla lähed merimõrtsukaks, sest, oh 

halleluoja, mõrtsukas olid sa juba sündides. 
Sina tapsid oma kalli ema, selle Vargamäe 
Krõeda, Essuke avita, et ei pea teps änam 
olema tema heledat jaalt selsinatsel Varga- 
mäel. Aga oh, Kürjeleisson, ma tõstan oma 
silmad ja teen oma suu lahti... 


N. ANDRES: Läheme ära tuppa, seal räägime 
edasi. 


PEARU: Läheme... Läheme siis tuppa. Sest 
kirjutud on: õnnistatud olgu sinu sissemine- 
mine ja väljatulemine... Uamen, halleluoja! 
(N. Andresega ära majja.) 


MARI (läheb neile järele). 


JOOSEP (26-a. tugev mõistliku olekuga poiss, 
tuleb rööbasteed mööda värava taha ja piilub 
õue). 

LIISI (väljub elamust, tahab keldri poole 
joosta). 

JOOSEP (vargsi): Liisi! 


LIISI (ehmunult): Vi aeg! Sina, Joosep! Mul 
käis kohe südamest läbi. Aga miks sa sisse 
ei tule? 


JOOSEP: Ma tahaksin, et sina tuleksid välja. 
LIISI: Ma ei saa ju, emal on mind tarvis. 
JOOSEP: Kas mitte kuidagi ei saa? 


LIISI: Oota pisut, ma viin keldrist kausitäie 
sülti tuppa ja räägin emaga. (Lahkub joostes 
keldri poole, kust tuleb varsti süldikausiga.) 

JOOSEP: Liisi! 

LIISI: Mis on? 

JOOSEP (paluvalt): Katsu tulla! 

LIISI: Täbaravõitu selle tulekuga täna ikka on. 
JOOSEP: Aga millal me saame siis kokku? 
LIISI: Tuleval pühal kirikuteel, siis. 
JOOSEP: Ma ei jõua pühapäevani kannatada. 


LIISI (elutargalt): Õpi kannatama, seda läheb 
elus tarvis. Näe, mis Vargamäel tuleb kõik 
ära kannatada. 


JOOSEP: Meie läheme Vargamäelt ära, siia me 
ei jää. 
LIISI: Ega mujalgi ilma kannatuseta saa. 


JOOSEP: Ükskõik, aga siit läheme ära. Kui 
muidu ei saa, siis rendime endile kuskilt väi- 
kese talu. Ja tead, mis mina sulle ütlen: mina 
ei armasta Vargamäed. Kõik kohad on siin 
seotud ikka mõne halva asjaga. Siin nagu põ- 
leks midagi head ilmaski olnd. 

LIISI: Naljakas. Meie Maretiga oleme mõni- 
kord just sedasama rääkind. Et põle Varga- 
mäel paika, millest õieti võiks rõõmu tunda. 
Ikka oled kuskil nutnud või kurvastand ja 
muretsend, ikka oled kuskil isa käest tapelda 
saand. 

JOOSEP: Sellepärast tahangi siit ära, saagu 
mujal mis tahes. 


LIISI: Aga sina oled ju esimene poeg, pärid 
talu. 

JOOSEP: Ma ei taha seda talu, tahan siit ära. 
(Pausi järele.) Aga kuule, ütle nüüd ikka pä- 
ris tõsiselt, kus me sinuga tänavu suvel hak- 
kame kokku saama. 


LIISI: Ütlesin juba, et kirikuteel. 
JOOSEP: Ega siis öösel kirikus käida. 
LIISI: Öösel ei saadagi kokku. 


JOOSEP (väga õrnalt ja paluvalt): Ma nii kan- 
gesti tahaksin! 


LIISI: Isa meid aita magama ei luba, tule 
kambrisse. 


JOOSEP (õnnelikult): Liisi! (Tahab teda kae- 
lustada.) 


LIISI (tõrjub teda tagasi): Siin ei või ju, nä- 
hakse... Aga, tead, mine teed mööda karja- 
maa poole... Ma tulen rohtaia kaudu järele. 


JOOSEP (õnnelikult): Liisi, sa oled hea. ( a 
tagant paremale ära.) 


LIISI (vaatab talle järele, siis läheb toa poole). 

MARI (tuleb toa uksest): Kuhu sa nii kauaks 
jäid? 

LIISI (tasa, saladuslikult): Joosep oli siin, kut- 
sub mind pisut kõndima. 


MARI: Ah, armas laps, mul on alati valu sü- 
dames, kui ma Joosepi nime kuulen. Sa mõt- 
le, mis siis sünnib, kui isa teada saab. 


LIISI: Ega ta niipea saa, kui sina ei ütle. 
MARI: Aga ükskord peab niikuinii ütlema. 

LIISI: Eks siis näe, mis tuleb. Lase meid natu- 
kenegi õnnelik olla. (Annab 0süldikausi 
emale.) 

MARI: Sinu õnn käristab mu südame puruks. 

LIISI (ema kallistades): Kannata välja, emake, 
ja lase mind minna, Joosep ootab. 

MARI: Eks sa siis mine, kui ta ootab. Aga hoia 
end, muidu tuleb kõik minu hingele. 

LIISI: Ma hoian, ema. (Eest paremale ära.) 

MARI (vaatab talle murelikult järele). 

HUNDIPALU TIIT (nüüd aastat 65, väljub 
majast ja läheb piipu seades aida poole). 

MARI (märkab teda): Näe, Hundipalu... Söö- 
mine juba lõppes või? 

HUNDIPALU (naeratusega): Teised jäid veel 
võtma, minu kõht sai täis. 

MARI (ruttab majja). 

HUNDIPALU (istub aidatrepile). 


ANDRES (nüüd aastat 55, tuleb majast. Tiidule 
lähenedes, naeratusega): Noh, mis siis oli? 


HUNDIPALU: Ei olnd midagi. Tahtsin pää- 
seda sinu naabrimehe hea jutu eest. 


ANDRES (naeratusega): Jah, ega teda jõua 
keegi ära kuulata. (Istub ka aidatrepile ja 
süütab piibu.) 

HUNDIPALU (lühikese pausi järele uuriva 
naeratusega): Ristipoeg kõneles, et sügiseks 
tuleb ikka kirjutaja juurest ära ja läheb linna. 

ANDRES (viivitades): Seda ta peale ajab. Aga 
ma ei tea... 


HUNDIPALU: Mis seal's ikka. Poisil on pea 
otsas, küll ta edasi saab. 


ANDRES: Seda ehk küll ja... ega see halb 
oleks. Aga Andres läheb sügisel kroonusse 
ja kui Indrek linna saata, mis saab siis mi- 
nust? Mis saab Vargamäest, kui kõik ära 
lähevad? 


HUNDIPALU (mõtleb, ohkab ja paneb käe And- 
rese põlvele); Kuule, Andres, meie oleme 
sinuga juba vanad mehed. Aga me mõtleme 
ikka veel, nagu oleksime noored. Mina mõt- 
len oma Hundipalu, sina oma Vargamäed. 
Aga meie lapsed ei mõtle üht ega teist. Minu 
Aadu, näe, peaks tänavu sügisel kroonust 
välja tulema, aga nüüd kirjutab, et ei tule. 
Lasin teise õppida pasunat puhuma, ja nüüd 
on tal oma pasunaga seal Peeterburis nii hea, 
et ei taha enam Hundipalust kuuldagi. Tõ- 
nise aeg saab kahe aasta pärast täis, aga ka 
tema ei mõtle enam Hundipalu peale. 


ANDRES: Ja mis meie taludest siis niiviisi 
saab? Ise jääme vanaks, sureme ära. 


HUNDIPALU: Ega meil ju veel surmapäevad 
ole, aga eks me vanad juba olegi, jääda põle 
änam midagi. (Pausi järele.) Tead, Andres, 
mis mina vahel olen mõelnd? Oru Pearul on 
siiski õigus, kui ta ütleb, et kool kasvatab ho- 
busevargaid. 


ANDRES (nagu puuga pähe saanud, vahib pä- 
rani silmil sõbrale näkku): Mis juttu sa nüüd 
ajad! 

HUNDIPALU: Ja miks siis mitte? Kas minu 
Aadu oleks mulle niisukese kirja kirjutand, 
kui me teda natuke rohkem põleks kooli- 
tand? Kuhu ta muidu oleks pääsend? 


ANDRES: Ega ta sellepärast veel hobusevaras 
ole. 


HUNDIPALU (valuga): Tema on hullem kui 
hobusevaras. Tema varastab minult Hundi- 
palu, kuhu ma olen matnud oma nooruse ja 
tervise. Varastab ja annab minu töö ja vaeva 
mõnele võhivõõrale, kes ei teagi, mis ma Hun- 
dipalust olen teind ja mis veel teha tahtsin. 


ANDRES: Aga minu Andres sai ju küll ainult 
kolm talve vallakooli. Miks siis tema nüüd 
Vargamäelt ära kipub? 


HUNDIPALU: Kas siis noor Andres tahab 
Vargamäelt ära minna? 


ANDRES: Kes teda just teab... Aga nõnda see 
kuulukse: et kui läheb kroonusse, siis ei tea, 
kas änam tagasi tulebki. 


HUNDIPALU: Meie laste veri on rikutud, meie 
oma sõnadega oleme ta rikkund. Sina kõneled 
Vargamäest, nagu põlekski see õieti Varga- 
mäe, vaid maalapike, mis jookseb piima ja 
mett. Ja kas sa arvad, et see siis ka laste sü- 
damesse kinni ei hakka? Et nad ei lähe seda 
piima ja mett mujalt otsima? 

ANDRES: Miks nad siis Vargamäega ei taha 
nõnda teha, et see jookseks piima ja mett? 


HUNDIPALU: Ei! Minule kõlbas Hundipalu 
ja sinule kõlbas Vargamäe, aga meie lastele 
ei kõlba üks ega teine. Nemad ei taha seia 
soode ja rabade taha seda linna ehitada, mil- 
lest meie kõrtsis leti ees purjus peaga ärbel- 
des räägime. Meie tahtsime seda teha, aga 
ei jõudnud, nemad ei tahagi. 


ANDRES: Nii et ma pean laskma ka Indreku 
minna paremat otsima? 


HUNDIPALU: Las ta läheb. Ega temast õiget 
Vargamäe elanikku ikka änam saa. Ka tema 
veri on lapsest saadik rikutud. Alati, kui mul 
auru peas, olen ma Indreku koolitamisest 
rääkind, ja poiss on ise seda kuulnd. Niisuke 
asi hakkab ju lapsele külge, nagu mehele 
piibutõmbamine. Eks katsu tast raipest lahti 
saada! Kui ma Hundipalule tulin, mõtlesin 
ma, et ühe oma poja saadan tingimata Tartu 
suurkooli. Selle oma koolitamise mõtte 1õ0- 
pisin ma nüüd Indrekule külge. Et kui ei saa 
oma poeg, siis saagu ristipoeg. 

ANDRES: Jah, aga ei mina küll mõista mõelda, 
mis selle Vargamäega siis peale hakata, kui 
pojad nõnda ära lähevad. 


HUNDIPALU: Sul on vähemalt veel tütreid, 
mul põle neidki. 

ANDRES: Kaua neist tütardestki... Näe, Ma- 
ret juba kipubki minema. 


HUNDIPALU: Mehele või? 

ANDRES: Seda moodi juttu nagu oli. 
HUNDIPALU: Kellele siis? 


ANDRES: Sassile, kes seal kiriku juures tis- 
leriks. 


HUNDIPALU: Sel ju vigane jalg. 
ANDRES: Seda minagi, et... 


RAVA KUSTAS (väljub elamust ja jorutab 
laulu). 


VIHUKSE ANTON (tuleb ta kannul): Pagana 
kange õlu sel Vargamäe Andresel, pea teeb 
soojaks ja kurk aina kuivab. 


RAVA KUSTAS: Jah, Andrese õlu paneb laul- 
ma suu, mitte kõhu. (Jorutab laulu ja võtab 
ühes Vihukse Antoniga istet.) 


MARI (tuleb majast ja toob meestele õllenõu): 
Tõin teile keelekaste järele. 


PEARU (tuleb Mari järele majast, Andresele): 
Jah, veart eit on see sinu Mari, kallis nuabri- 
mees, hästi veart eit. Minu lambasihver on 
kua veart eit, aga ei ta sua sinu esimese naise, 
õndsa Kröeda, vastu. Miski ei sua Krõeda 
vastu, nii veart rehnutt oli temal, kui ta tuli 
ja ütles mulle: ,,Teispere peremees, miks sa 
meie sead oma rukkisse lased?“ Ning ta tõs- 
tis oma heleda jaale ja kutsus: põssa, põssa, 
põssa, kotsu, kotsu, kotsu!, nii et sead tulid 
rukkist välja ja truavisid talle järele, kui ta 
läks laps süles. Ja siis ma mõtlesin salaja 
oma südames: oh vägede Jehoova, kes sa kat- 
sud mu maksa ja neerud läbi, miks pole sa 

mindki loond rõngasninaks, et ma võiks 
teiste sigadega kuasa truavida lauda poole, 
kui kutsub teispere Krõet oma heleda jaalega. 


RAVA KUSTAS: Aga mis su oma eit oleks 
öeld, kui ta su teispere sealaudast oleks 
leind? 


PEARU (teisel häälel ja toonil): Aga mis sa 
ütled, kui sa väljas suurustad ja kodus oled 
eide päka all? 


VIHUKSE ANTON (Kustasele): Ära Pearut 
puutu, tema nõelab kohe. 


MARI (lahkub majja). 


PEARU (Andresele endiselt): Aga siis suri ära 
see sinu kallis Krõet, oh, veart nuabrimees, 
ja mina silusin läbi öö talle soosilda, sest kir- 
jutud on: ja ma tahan oma ingli läkitada, et 
sa ei pea oma jalga vastu kivi tõukama. Sest 
mina olin sel ööl Issanda ingel ja silusin veart 
Krõedale teed ta viimseks sõiduks kallilt 
Vargamäelt, kui ta läks, höövlilaastud pea all. 
Ja mul hakkas hirm iseenda ja sinu pärast, 
oh kallis nuabrimees, sest polnd änam kedagi, 
kes ütleks hea sõna, vaataks lahke silmaga, 
kui meie kaks vänget vanameest peame oma 
rehnutti. Ja sest suati elame ja olemegi siin 
Vargamäel nagu istuks kaks kärbest sitahun- 
niku otsas, ning tühised on kõik meie aru- 
pidamised ja rehnutid. Sest ep ole, oh Issand, 
änam seda heledat jaalt, kes ütleks: ,,Teis- 
pere peremees, miks sa meie sead oma ruk- 
kisse lased?“ 


ANDRES (tõustes): Kallis üleaedne, miks sa 
nii palju selle asjaga lõõbid. Minu Krõõt on 
juba muld, anna mullale rahu. (Ära kamb- 
risse.) 

PEARU: Mina lõõbin?! Sina ütled, et mina 155- 
bin! (Istub ja vajub kössi.) Oh Kürjeleis- 
son! (Pühib silmi.) 

RAVA (Hundipalule, tasa): Pearu ajab naiste 
pilli. 

HUNDIPALU (teeb peaga jaatava liigutuse ). 


EESRIIE. 


3. pilt. 


Eelmise pildi lavaseadeldis. 
Päikesepaisteline sügispäev. 


ANDRES (istub sirelite ringis laua ääres ja loeb 
piiblist): ,Nagu vesi sööb kivid ja nagu Voo- 
lav jõgi viib maamulla ära, nõnda lased sa, 
oh Issand, vaese inimese lootuse surra . . “ 


MARI (tuleb majast, tahab kuhugi minna. Nä- 


hes Andrest ettevaatlikult): Mis sa siis nii 
mõttes, selle Mareti asja pärast või? 


ANDRES: Mareti ja teiste pärast. Indrek läks 
linna, Andres kroonusse ... Kui nüüd Maret 
ka veel.., 


MARET (väljub majast, korv käes): Ema, ma 
mõtlesin minna lepiku alla seeni vaatama. 

ANDRES: Tule enne pisut siia. 
MARET: Mis on, isa? 


ANDRES: Mul on ikka see sinu ja Sassi asi 
meeles. 


MARET (vaikselt): Jah, nii see on, isa. 

ANDRES: Aga Sass on ju lombak. Kas sa siis 
tõesti paremat ei saa, et pead selle sandi võt- 
ma? 

MARET: Teised põle mind tänini taht. 


ANDRES: Aga sul on ju veel aega, võid oodata, 
liiatigi kus Andres ja Indrek kodunt väljas. 


MARET: Eks või ka. Ma ütlen Sassile. 


ANDRES (nagu hirmul, imestanult): Mis? Sa 
tahad siis Sassi ootama jääda? 


MARET: Tema on ju valmis mind ka ootama. 
Tema ootab ükskõik kui kaua. Tema on kõige- 
ga nõus, mis mina teen, ja kui sina, isa, praegu 
ei taha, et ma temale lähen, siis ootame Sas- 
siga. Ma ütlen talle. Ega ta ilma minu loata 
mulle kosja tule. 


ANDRES (lühikese pausi järele): Sa siis kedagi 
teist ei taha? 


MARET: Ei, isa. Lubasin enda Sassile ja tema 
jaoks ka jään. (Lahkub eest paremale.) 


ANDRES (vaatab talle järele): Päris oma ema. 
Just kui õnnis Krõõt. (Meel läheb nukraks.) 
Heidab alla, aga järele ei anna, tee mis tahad. 
(Jääb mõtteisse.) 

MARI (ettevaatlikult): Eks Sass ole omast ko- 
hast ikka mees ka. Kena majake teisel kiriku 
juures ja amet, mis leiba annab. 


ANDRES (halvustavalt): See on amet küll! 
Oota oma ligimese surma, et saaks talle puu- 
särgi teha! 


MARI: Või ta ainult siis puusärke teeb, kummu- 
teid ja kappe ikka ka. 


ANDRES (lühikese pausi järele): Kuidas need 
Liisi asjad on? 

MARI (hirmul): Mis selle Liisiga siis peaks 
olema? 

ANDRES: Sa teed näo, nagu sa ei teakski. 


MARI: Mis seal teada või. Eks see ole ikka nõn- 
da olnd. 


ANDRES (ägestudes): Mis on nõnda olnd? Et 
minu tütar Pearu poega magatab, nagu see 
kõrtsileti ees lärmab? 


MARI (silmad vett täis): Ütles Pearu nõnda? 
ANDRES: Terve kõrtsi ees. 


MARI: Pearu valetab! 


ANDRES: Ei mina tea, kes teist valetab, Pearu, 
sina või Liisi. Aga üks on kindel, sina oled 
mind ühes lastega petnud, mind ninapidi ve- 
dand. Sa nagu polekski Vargamäe perenaine, 
vaid saunaeit. Kadund Krõõda lapsi pole sa 
mikski pand, lasid nad hukka minna. Su süda 
on Jussi ja tema laste küljes, kes hauas. 

MARI (nuttes): Andres, sa teed mulle ülekohut! 
Kas pole ma Maretile ja Liisile kõik and ja 
teind, mis ema anda ja teha võib? Silmad tõu- 
sevad vett täis, kui mõtlen, et... 


ANDRES: Nutt on ainuke, mis sul ikka käepä- 
rast. Aga nüüd saada Liisi siia, ma tahan ta 
endaga rääkida. 


MARI: Andres, ma palun... 

ANDRES: Jäta oma palumised ja vaata, kus 
Liisi on. 

MARI (majja). 


ANDRES (läheb istub aidatrepile ja hakkab 
piipu toppima. Ta kulm on kogu aeg kortsus). 


LIISI (väljub elamust). 

MARI (tuleb ta järele ja jääb elamu trepile ). 

LIISI (läheneb isale): Sa kutsusid mind, isa? 

ANDRES: On see tõsi, et sina tahad Orule pe- 
renaiseks minna? 

LIISI: Kuidas? 


ANDRES: Pearu viskas mulle kõrtsis nina pea- 
le, et mina himustavat oma ligimese koda, 
tema koda ... Sest sina tahad Oru perenai- 
seks. 


LIISI: Seda mitte, isa. Ma tahan ainult Oru Joo- 
sepi naiseks. 


ANDRES: Ja sina arvad, et mina lasen sind Joo- 
sepile minna, kui ta kohta ei saa? 

LIISI: Mitte, et ta ei saa, vaid ta ei taha Oru 
kohta. 


ANDRES: Mis sa siis sellele Joosepile otsid, 
kui sa Oru perenaiseks ei taha saada? 


LIISI: Ega siis Oru üksi koht maailmas ole. 


ANDRES: Oru on Vargamäel ainuke koht peale 
meie, ja kui Joosep seda kohta ei taha, siis 
ei lähe sina Joosepile, ütlen mina. Seda ussi- 
sugu põle siis minule vaja. Kas kuuled? 


LIISI: Just selle ussisoo pärast ei tahagi ma 
Oru perenaiseks saada. 

ANDRES: Orule peab viima uue ja parema soo. 
Seda peab tegema. 


LIISI: Joosep arvab, et terve Vargamäe on mür- 
gitatud ja et teda ei saagi parandada. Siit 
võib ainult ära minna. 


ANDRES: Vargamäe peab olema ühe sugukonna 
käes, siis saab, muidu mitte. 


LIISI: Võtku ta, kes tahab. Meie Joosepiga ei 
taha teda. 

ANDRES: Teie Joosepiga! Sa räägid, nagu olek- 
sid sa temaga juba üks. Või on see tõsi, mis 
Pearu mulle kõrtsis näkku viskas: et sina 
magatad Joosepit? 


LIISI (pöördub ära). 


ANDRES: Pearu ütles veel rohkemgi! Ta üt- 
les: minu tütar lööb tema pojaga litsi. 


LIISI (karjatades): See on vale! 

ANDRES: Siis põle sul Joosepiga veel ühtigi 
olnd? 


LIISI (isale silmi vaadates): Ei ühtigi, mida 
peaks häbenema! 


ANDRES (kergendatud südamega): Siis on ju 
kõik hea. Ja tänasest päevast saadik olgu ka 
see kõik lõpetatud, mis tänini teie vahel oli. 
Kui Joosep ei taha Oru kohta, siis ei taha 
mina teda ka endale väimeheks. Seda võid 
talle öelda. 


LIISI: Mis ma sellest talle ütlen. Temal on ju 
valida, kas mina või Oru. Saab kuhu saab, aga 
seia ei jää ma mitte. 

ANDRES: Ahsiis selleks olen ma sind kasva- 
tand ja oma aastaid ja tervist Vargamäele 
matt, et sina, minu esimene laps, mulle nõnda 
ütleks? 


LIISI: Ma ei ütle ju paha pärast. Ütlen ainult, 
nagu ma tunnen. Ja Joosep tunneb samuti. 
See Vargamäe elu on meid nõnda ära tüüdand, 
et mida varem, seda parem siit kaoks. Siin 
on alati riid ja kohtukäimine, sellepärast. 


ANDRES: On see siis minu süü? Olen mina 
seda riidu ja kohtukäimist taht? Olen mina 
see, kes õigust painutab ja tõde varjab? Sa 
oled täispäevades inimene — otsusta! 

LIISI: Kas ma võin puhtast südamest rääkida, 
isa? 

ANDRES: Olen ma sind kunagi valetama õpe- 
tand? 

LIISI: Noh, ütle siis, isa, kas võid oma käe sü- 
damele panna ja jumala ees kinnitada, et sina 
põle ühelegi riiule ja kohtukäimisele põhjust 
and? 


ANDRES (kätt piiblile pannes): Jah, näed, ma 
võin käe piiblile panna ja jumala ees seistes 
öelda: ma põle kunagi Pearuga riidu norind 
ega kohtukäimist otsind. Aga ma põle ka last 
ennast maailma naeruks ja narriks teha. Olen 
kaitst iseennast ja oma perekonna ning koja 
au. Ma põle last tõde varjata ja õigust kõve- 
raks käänata, sest siis oleks ma teind püha- 
kirja vastu. Kui sina seda ei näe, siis oled 
sina Pearu poolt, ja seda on sulle Joosep 
pähe pand. 


LIISI: Isa, mina ei ole Pearu poolt. 

ANDRES: Kui sa tõesti ei ole Pearu poolt, nagu 
kinnitad, siis pead sa Joosepist lahti ütlema, 
sest see on ju veri tema verest ja liha tema 
lihast. 

LIISI (vaikselt ja kindlalt): Ei, isa, Joosepist 
ei ütle ma mitte lahti. 


ANDRES (karjudes): Ja seda Julged sa mulle 
suu sisse kinnitada! 


LIISI: Jah, isa, ei ma temast küll lahti ütle. 


ANDRES (ähvardavalt): Noh, seda tahame alles 
näha! Ma katsun, kes on siin peremees, kas 
sina või mina. Või sellest põle veel küllalt, 
et mul Pearu endaga tegemist, nüüd hakka- 
vad ka oma lapsed tema eest sõdima. 

LIISI: Mina sõdin ainult iseenda ja Joosepi eest. 
Pearu minusse ei puutu. 


SAUNA MADIS (tuleb karkude abil käies röö- 
basteed mööda ja jääb värava taha peatuma.) 

ANDRES: Aga kes on siis Joosep ja kes Pearu? 
Minu silmis on nad üks. 


LIISI (ärritatult): Minu silmis mitte. Pearule 
ma ei läheks eluilmaski, aga Joosepile lä- 
len ka siis, kui terve maailm vastu seisab. 


ANDRES: Sina ei lähe temale mitte! 
LIISI: Lähen, isa! 


ANDRES: Siis löön ma su... (Tahab talle kal- 
lale tormata.) 


MARI (jookseb vahele, nuttes): Andres, pai 
Andres! 


ANDRES (karjub Liisile): Välja minu majast! 
Kel põle häbi ega au jumala ja oma isa ees, 
see ei kõlba minu silma alla. 


MARI (nuuksudes): Andres, kallis Andres! 


ANDRES: Õhtuks olgu mu maja tühi! Kuulete! 
(Tormab eest paremale ära.) 


LIISI (istub aidatrepile ja nutab). 
MARI (pausi järele): Mis nüüd saab? 


LIISI (silmi pühkides): Mis ikka. Eks pea mi- 
nema, kui aetakse. 


MARI: Aga, armas aeg, kuhu? Orule ei või ju 
ometi. 


MADIS (tuleb väravast sisse): Tere! 

MARI: Näe, saunaonu. Tere jah. Nii kaugele 
saand oma kömpidega. 


MADIS: Eite pole ju kodus, läks hommikul aja- 
des Aasemele, seal täna kartulivõtu talgud. 
Tahtsin peremehelt homseks hobust küsida, 
i RINGS 


MARI: Peremees läks... vist aeda... Või.. 
ma lähen õige vaatan. (Lahkub eest pare- 
male.) 


MADIS (komberdab sirelite-ringi poole, et seal 
istuda): Peremees on tujust, saunamees ja- 
lust ära. Äh, vanad vedrud ei paindu änam! 
Ja valutavad, mädandid! Eks nad siin Varga- 
mäe kraavidel ikka selle pealopsu saand, (is- 
tub) ei mujal! Ja-jah, see Vargamäe! See 
sööb veel mõnegi mehe luud-liikmed... See 
sööb kõigi luud-liikmed. On enne söönd ja 
sööb ka edaspidi, ei tema himu täis saa. 

LIISI (vaikib). 

MADIS (vaatab piiblit laual): Loeb piibelt ja 
sõdib lastega. Minu kadund isa armastas ka 
piibelt lugeda. Aga meie, lapsed, panime tä- 
hele, et piibli lugemine tegi ta kurjaks ja 
õelaks. Tema ei pand meie sõnu änam mikski. 
Temal olid ainult piibli sõnad. Ja nõnda 
põlnd meil änam miskit õigust, vaid kõik õi- 
gus oli isa käes. 

LIISI: Ega meil ka mingit õigust ole, õigus on 
kõik isa käes. 

MADIS: Just nagu meilgi. Isa ütles ikka, et 
tema ei või meile õigust anda, sest see käib 

pühakirja vastu. Meie pidime teda kartma ja 
armastama, aga temal põlnd muud vaja kui 
meid nüpeldada... Sest mida armsam laps, 
seda kibedam vits. Jah, nõnda elasime meie 
Soovälja Vihuksel. Nüüd elavad seal uued 
rahvad. Meist ei jäänd sinna ükski. Pistsime 
kõik nelja tuule poole laiali. Isa õpetas meile 
vitsaga nii palju armastust enda vastu, et me 
kartsime mitte ainult teda ennast, vaid ka 
Vihukset ning kogu Sooväljat. Muudkui 
saaks aga sealt tuhknai minema. 


LIISI: Meil ka kõik aina pistaks Vargamäelt 
alla... Aga tead, sauna-onu, mina ei karda 
isa. Mitte sugugi ei karda. Mul on ainult 
isast ja Vargamäest hale meel. Sest, ma näen, 
neid ei armasta keegi. 


MADIS: Põlvepikkune armastab ehk veel, aga 
nii kui saab püksivärvlist saadik, siis usub, 
et mujal on parem. 


LIISI: Just. 


MADIS (pausi järele): Aga vaata, laps, ometi 
oli minu isal õigus ja ka sinu isal on õigus. 


LIISI (vaatab küsivalt Madise poole): Kuis nii, 
sauna-onu? 


MADIS: Sa oled ju kuulnd ja lugend, et kirju- 
tatud on: silm silma ja hammas hamba vastu! 
Vaata, laps, nõnda seisis minu isa oma Vihuk- 
sega Sooväljal ja nõnda seisab ka sinu isa 
Eesperega Vargamäel rindupidi koos. Kum- 
mal pikem ja valjem hammas, see võidab. Soo- 
väljal võitis Vihukese. Sest tema sõi meie isa 

ja ema luud-liikmed ning lõi meid, lapsi, 
talust välja. Kui minu isa põleks temaga 
terve oma elu seist hammas hamba vastu, siis 
põleks ta midagi muud kasvatand kui ainu- 
üksi kasevõserikku, pajurägu, ohakaid ja 
kive. Ja mis teeb Vargamäe? Kasvatab ta 
sulle midagi muud kui kibuvitsu ja ohakaid? 
Kas põle sinu isa temaga seist hammas hamba 
vastu kõik need pikad aastad? Ja kuhu on ta 
saand? Endal käed konksus, jalad kanged ja 
piht küürus. Aga lapsed mõtlevad aina, kui- 
das plehku pista. On see mõni õigus? Ei, 
see põle miski õigus. Minu isa oli Vihuksel 
samuti ilma õiguseta nagu sinu isa Varga- 
mäelgi. 


LIISI: Ja kelle käes on siis õigus? 


MADIS: Õigus on Vihukse ja Vargamäe käes. 
Mis nemad tahavad ja teevad, see on õige ja 
see jääb, võitle nende vastu nii palju kui 
tahad. 


LIISI: Kas siis nende vastu ei saa? 


MADIS: Ei. Nende vastu ei saa. Nende peale 
ei hakka miski. Pühakirigi ei saa Vihukse ja 
Vargamäe vastu. Paari aastaga pistab ta sulle 
tuhat pajupõõsast vikati ette, see on tema 
issameie. Kivid saputab ta sulle saha ette, 
See on tema kümme käsku. Mõne aastaga tal- 
lab ta su kraavid täis, see on tema püha risti- 
õpetus ja peatükid. Mõnekümne aastaga sööb 
ta su luud-liikmed ja saadab su kirikuaiale, 
see on tema piiblilugu. Nõnda oli Vihukse ja 
nõnda on ka Vargamäe. See on Vihukse ja 

Vargamäe õigus. Ja kui sinu isa tahab sellest 
õigusest osa saada, siis peab ta kõigiga seis- 
ma silm silma ja hammas hamba vastu, sest 
muidu neelab teda Vargamäe. 


LIISI: Ja seisabki. 
MADIS (tõuseb ja komberdab Liisile lähemale): 
Ja seisabki. Ma kuulsin ennist, mis isa sulle 


ütles. Ütles, nagu oleks ta sinugagi silm sil- 
ma ja hammas hamba vastu. 


LIISI (vaatab talle küsivalt otsa). 


MADIS: Agatead, Liisi, sa tule tema silma alt 
ära, tule sauna, ega ta sealt ikka sind välja 
ajama hakka. 


LIISI (vaatab talle otsa, siis): Sauna-onu, kas 
sa arvad tõesti nõnda? 


MADIS: Just nõnda, Liisi. Saunas on mahti 
vaadata, mis ja kuidas. Joosepilgi on hea 
sinna tulla, et üheskoos aru pidada. 


MARI (tuleb elamust): Vanameest pole näha, 
ei tea, kuhu ta läind. Aga ega ta hobust 
keela. 


MADIS: Küllap eit tuleb homme uuesti, kui 
kodumail. (Värava kaudu ära.) 


LIISI: Madis kutsus mind sauna, et saaks isa 
silma alt ära. 


MARI: Seda minagi, et kui läheksid õige esi- 
otsa sinna, seni kui näeb, mis ja kuidas. Aga 
veel parem oleks, kui sa järele annaks, nii et 
isa saaks oma tahtmist. 


LIISI (kindlasti): Ei, ema, Joosepit ei jäta ma 
ja Vargamäelt läheme minema, tehku isa mis 
tahes. 


MARI: Issand jumal, kui kanged te olete, nii 
isa kui sina. Nagu teeks Vargamäe inimese 
niisukeseks. Tee süda kõvaks, siis võid elada, 
muidu tapab ära! Kui sinu ema suri, siis ma 
ei mõist veel, miks ta nii vara pidi surema, 
aga nüüd tean. Temal põlnd seda kangust, 
mis Vargamäel peab olema, kui siin elada 
tahad. Tema ei pand oma südant ilmaski kõ- 
vaks ja niisiis pidi ta noorelt surema. 


LIISI (ei suuda enam pisaraid tagasi hoida ja 
käsi silme ette lüües jookseb majja). 


MARI (istub ja nutab). 


ANDRES (tuleb paremalt rööbasteed mööda ja 
peatub värava taga. Siis astub väravast 
sisse): Noh, mis sa's nüüd jälle ulud? 

MARI (püüab kärmesti pisaraid kuivatada): 
Sauna Madis käis homseks hobust tahtmas. 


ANDRES: Jasellepärast siis nutad, mis? Krõõt 
oli alati nukker, nüüd ei oska sinagi muud 
kui ainult nutta. Muidugi Jussi pärast jälle. 


MARI: Kõige pärast. Aga eks see Jussigi asi 
oleks võind teisiti olla. Ja olekski olnd, kui 
mitte Krõõt surisängil põleks mulle öelnd, 
et ma peaks tema lastele emaks tulema. Sel- 
lest hakkas kõik... Surid lapsed ja... 


ANDRES: Noh, hea küll, ütleme, et lapsed su- 
rid Jussi pärast. Aga mis see Juss siis nüüd 

veel tahab? Ta võttis ju kolm elu oma elu 
tasuks, on sellest ikka vähe? Peab ta vari 
siis eluaeg Vargamäel kodukäijat mängima? 
Minul suri Krõõt ka võib-olla osalt mu enese 
süü läbi, aga.... 


MARI: Andres! 
ANDRES: Kuula! Ma ütlen — võib-olla, ja 


sedagi ma ütlen ainult sellepärast, et õpetaja 
mind seekord noomis: ma olla oma naise suu- 
re tööga tapnud! Mina ise ei tea sellest mi- 
dagi. Lõin ise end takka niipalju kui vähegi 
jäksu oli ja lasin ka Krõõta teha, niipalju 
kui ta vähegi suutis. Aga kas ma andsin siis 
palgalistelegi armu? Sina ise teenisid meil, 
oli meil kerge teenida? 


MARI: Seda nüüd just mitte. 
ANDRES: Aga on sul nüüd kergem? 
MARI: Raskem! 


ANDRES: Aga Kröödal oli veel raskem kui 

sinul. Siis olime algajad. Kõigest oli nap- 
pus. Kuude kaupa põlnd meil talvel muud 
süüa kui kartulid, silgusoolvesi ja jao pärast 
leiba. Ainult hapukalja võisime toidule peale 
rüübata, et see libedamini alla läheks. Nõnda 
rühmeldasime hommikust õhtuni ja nõnda 
kandis Krõõt ka oma lapsed maailma. Aga 
tema põlnd sinuks. Tema oli pikavõitu vilaja 
kehaga, ei pidand vastu ja nõnda surigi. Mä- 
letad, kui me Andrese sünnil Kröõda voodi 
juures seisime ja Krõõt siis ütles: poiss võ- 
tab hinge! Siis nägin ma äkki, et Krõõt on 


kui vana hobusekronu, kel jalad harkis ja 
kõrvad lontis, kes ei suuda enam ühtki liiget 
liigutada, tümmita teda teibaga või raiu kir- 
vega. Hobusekronu oskasin ma turgutada, kui 
ta saha ette seisma jäi, aga mis pidin ma 
Krõõdaga tegema? žobusekronule viisin ma 
tüki leiba või kamalutäie kaeru, ja kui ta 
selle oli ära söönd, ajas ta kõrvad kikki ja 
korjas jalad kõhu alla kokku. Krõöõdaga ei 
osand ma midagi peale hakata, et ta veel kord 
jõuaks oma liikmeid liigutada. Mida teed loo- 
male, seda ei tee inimesele, sest loodad — 
inimene muretseb ise enda eest. 


MARI: Aga, näe, ei muretse. Ennem sureb kui 
muretseb. 


ANDRES: Krõõt mõtles endast samuti kui mi- 
nagi. Mõtles, et looma eest peab muretsema, 
iseenda eest mitte. Ise ei jäänd ta kunagi ho- 
buse viisi seisma ega öelnd: siitmaalt, enam 
ei jäksa. Krõõt jäksas ikka veel. Tema jäk- 
sul põlnd lõppu. 


MARI: Ja kui tuli kord lõpp, siis oli ka surm. 
Lõpp ja surm tulid üheskoos! 


ANDRES: Just. Aga kas ma siis nüüd selle- 
pärast pean terve eluaeg käima nina norus 
ja käed rüpes? Pean töö pooleli ja koha loha- 
kile jätma? Kellel oleks sellest kasu? Või 
oleks see õige? Aga vaata, Mari, sina teed 
nõnda. Kui sa käiks laste haual, sest põleks 
ühtigi, aga sina käid veel rohkem Jussi haual. 
Sa käid seal surnuaiale minnes ja surnuaialt 
tulles. Juss on sul meeles sängi heites ja 

sängist tõustes. Lastegagi räägid sa, nagu 
mõtleksid aina Jussi peale. On see siis õige 
nõnda? (Lehitseb piiblit.) 


MARI (nutab). 


ANDRES: Sa ei vasta, nutad ainult. Aga sind 
tahtsin ma just sellepärast endale naiseks, et 
sa varemalt Vargamäel alati lõõritasid ja 
naersid. Juba Krõõda eluajal mõtlesin vahel, 
et kui ometi Krõõt ka mõnikord sinu viisi 
naerda ja lõõritada võiks, siis oleks palju ker- 
gem. Sest Krõõt ei naernud Vargamäel ku- 
nagi. Tema nuttis ainult. Panin tema nuk- 
ruse soode ja rabade süüks, sest tema tuli ju 
sealt, kus olid aina metsad ja laaned, mis he- 
lisesid. Aga nüüd on sinuga veel hullem. 
Niipea kui said Vargamäe perenaiseks, kadus 
sul naer ja laul. Ja kui ma näen, et põhju- 
seks on Juss, siis ei tea ma, kuhu minna või 
mis teha, sest mind pole sinu silmis nagu ole- 
maski. 


MARI: Ei, Andres! Kui Jussi põleks olnd ja 
sina mind siis oleks taht, siis oleks ma alati 
Vargamäel naernd ja laulnd. Surres ka oleks 
rõõmus olnd, usu, Andres. 

ANDRES (viha ja põlgusega): Kui kaua see 


MARI (ohkega): Kui ma teaks! 


ANDRES: Tõepoolest, kui see võimalik oleks, 
ma kägistaks ta ise oma kätega, et aga üks- 
kord temast lahti saada. 


MARI: Issand, halasta! Andres, mis sa ometi 
räägid. 
ANDRES: Kõigist olen ma võitu saand, isegi 


Oru Pearuga saan ma hakkama, aga Jussist 
ei saa ma jagu. 


MARI: Juss on ju surnd... 


ANDRES: Nii see on. Elus võisin ta pahema 
käega läbi tuuseldada, aga surnult ei saa talle 
kahegi käega vastu. 


MARI: Surnute vastu ei saa keegi! 
ANDRES (ähvardavalt): Aga mina saan! 


MARI (hirmunult Andresele otsa vaadates): 
Andres, mis sa tahad teha? 


ANDRES: Midagi peab tegema, nii see kesta 
ei või. Surnud sauna Juss ei pea igavesti 
Vargamäel elavate üle valitsema. Üht ütlen 
sulle, Mari: hoia end! Kui ma Jussile hauda 
ligi ei pääse, siis sina oled alles maa peal ja 
sinust saan ma jagu, mingu või kõik kura- 
dile! Mina põle siin maailmas mängimiseks. 
Mis tirelit ma sealilmas löön, seda ma ei tea. 
(Võtab laualt piibli ja lahkub majja.) 


MARI (istub, paneb käed kokku ja palvetab 
- mõttes). 


JOOSEP (tuleb kiiresti rööbasteed mööda ja 
peatub värava taga): Tere, teispere ema! 


MARI (tõuseb): Tere, Joosep! Halval ajal tulid. 

JOOSEP (tuleb väravast õue): Sellepärast ma 
tulingi, kuulsin sauna-onult. Tahaksin Lii- 
siga kokku saada? 


MARI: Ma lähen vaatan, kus ta on. (Ära majja.) 
LIISI (tuleb eest paremalt): Joosep! 


JOOSEP: Tere, Liisi! (Kätlevad.) Sauna-onu 
ütles, et... 


LIISI (hakkab nutma): Et ma pean sauna mi- 
nema... 


JOOSEP: Ära sellepärast nuta... ega sa sinna 
kauaks jää. Onu aitas mul koha rentida, me 
võime varsti sinna minna. Ma pidasin seda 
sinu eest saladuses, et sulle ootamata rõõmu 
teha, aga et nüüd nõnda on läind, siis ütlen 
sulle. Kodus ei tea sellest keegi, isa võib- 
olla. 


PEARU (tuleb väravast): Au olgu Tuaveti po- 
jale! Kiidetud olgu, kes tuleb Issanda ni- 
mel! Tere kua, Liisi, minu vänge nuabri- 
mehe esimene tütar! Tulin sinuga nüüd iga- 
veseks leppima, sest sina oled nüüd minu kal- 
lis minia, oled minu kallis tall, kes viiakse 
tappa. Aga mina tulen Vuaseme Vuadu tal- 
gult, kus võetakse kartulipabalaid, et suaks 
piiritust, mis teeb keele pehmeks ja meele 
rõõmsaks, ning tulin sulle, oh kallis Liisi, 
ütlema, et teie sead nosivad minu auna aill, 
nii et ainult sabaotsad paistavad välja. Selle- 
pärast olgu Essuke sinuga, kui suad minu mi- 
niaks! Sest kui sinu õnnis ema suri, siis te- 
gin mina temale teed, et tema ei peaks mitte 


oma jalga vastu kivi tõukama, nagu ütleb 
meie Õnnistegija. Aga Jehoova, see lisraeli 
jumal, ei ütle mitte nõnda, sest tema on üks 
kange ja vänge südamega vanamees, nagu 
oleks ta minu nuabriks Vargamäel. Ja mina 
olen kua üks kange vanamees ja sellepärast 
jätab Joosep nüüd oma kuue ning kasuka ja 
põgeneb Potivari naise juurest, mis on ära 
seletatud: Vargamäe. Ja tema hoiab, oh tü- 
tarlaps, sinu poole ning teie peate üks liha 
olema. Sest tema jätab nüüd oma isa ja ema 
maha, nagu ta ise seda mulle pühakirjaga ära 
seletas. Uamen! Sellepärast sina, mu veart 
poeg, tule seia, sest ma hakkan sul rindu kinni 
(teeb seda), nagu ma hakkasin kord Varga- 
mäe Andresel, kui tema mind kõrtsis kera- 
dest pigistas, ja noomin sind oma vihamehe 
õues Issanda kalli palge ees kange jumala sõ- 
naga: Sina ei pea oma naisele mitte nõnda 
tegema nagu teeme meie Vargamäel, sest see 
on sinu isa vihamehe esimene tütar, ja temal 
on oma ema Krõeda hele jaal, kui ta kutsus 
sigu meie rukkist... Ja sina pead teda ar- 
mastama kõige tema ihu häda sees. Kürjeleis- 
son! Ja vuata, Liisi, mina hakkan ka sinust 
kinni (võtab ta käe) ja tantsin kui Tuavet 
seaduselaeka ees ja hüüan: Issanda nimi olgu 
kiidetud minu poja Joosepi pärast, kes tuli 
oma isa vihamehe kalli tütre juure ja tahab 
temaga üks liha olla siin ajalikult ja seal iga- 
vesti! Ning mul on üpris hea meel, et meie 
Andresega ei või teps ühtigi teha, et oleks 
õieti tehtud. Sest meie oleme ainult kaks 
kanget Vargamäe vanameest. Aga kirjutud 

on: vuata, mõek käib välja Juagupist ja pek- 
sab maha Vargamäe vürstid igavesest ajast 
igavesti. Uamen! Hallelooja! Hossianna 
kõrges! 


EESRIIE. 


KOLMAS VAATUS. 
1. pilt. 


Röõmus roheline muruplats Vargamäe Ees- 
pere (Mäe talu) sauna juures. 

Vasakul vana sammaldunud katusega sauna- 
hoone madala ukse ja ahtakese aknaga. Paremal 
nurk talu karjaõue aiast, mille taga kaev. Kitsa 
jalgvärava kaudu pääseb sauna juurest kaevule ja 
karjaõue kaudu talu eluhoone juure. Tagaalal 
— risti üle lava ulatuv lattaed mulguga rööbas- 
teele. Aia ääres üksikuid puid ja põõsaid. Üle 
aia põld, heinamaad ja 500. 

Päikesepaisteline kevadepäev. 

Eelmise pildi sündmustest on möödunud üle. 
kahekümne viie aasta. 


ANDRES (auväärses raugaeas, kössi vajunud, 
kokku tõmbunud, põlved konksus — istub 
mõtteis saunalävel. Ta riided näivad liiga 
pikkadena ja lotendavad laialt keha ümber. 
Ta kael paistab peenike ja nagu kössi tõmbu- 
nud õlgade vahele; käed kangete sõrmekonti- 
dega näivad ebaloomulikult suured ja käsi- 
varred pikad. Silmad on väikeseks jäänud, 
aga neis helgib ikka veel noorusaastate pain- 
dumatut terashalli. Näonahk peaaegu tuha- 

karva ja kümmet pidi kortsus, kuid juustes 
ikka veel endist musta värvi). 
(Paremalt kostab ELLI laul:) 
Palju päikest oli seal ja palju lilli, 
Rõõmus olin seal ja nukker mure all, 
Kallis mälestus, mis mul neist päevist 
Seisab kustumata hinges sügaval. 
Olen vanaks saand ja mälestusis elan, 

Noorepõlve unistuste riigis veel. 
Mis kord noore meeli ahvatledes täitis, 
Seisab vanal selgelt vaimusilma ees. 


ELLI (18-a. elurõõmus tüdruk, tuleb lauldes pa- 
remalt kaevule vett võtma). 


ANDRES (hüüab teda): Elli! 

ELLI: Mis on, vanaisa? 

ANDRES: Kas isa Indrekule labida leidis? 
ELLI: Lubas otsida. (Lühikese pausi järele:) 


Vanaisa, tahab siis onu Indrek ikka tõesti ha- 
kata soos kraavi kaevama? 


ANDRES: Niita ütles. (Vajub jälle mõtteisse.) 


ELLI (vaatleb teda hetke, siis võtab veepange 
ja lahkub lauldes): 
Kaugelt võõrsilt kannavad mind ikka mõt- 
[ted 
Jälle kalli kodu poole tagasi, 
Ehk küll palju pikki aastaid mööda läinud, 
Kallis kodu ei kao meelest iialgi. 


INDREK (nüüd üle 40 a., tuleb rööbasteelt mul- 
gu kaudu, viskab kepiks võetud teibatüki aia 
ääre ja istub väsinult kivile). 

ANDRES: Noh, kaugele sa siis nüüd otsaga 
said? 

INDREK: Jõe ääre ja jõeäärt mööda kuni 
Hundipalu välja ääre. 


ANDRES (imestades): Mis sa's sinna otsisid? 
Seal ju nüüd võõrad rahvad. 


INDREK: Aga kivid silla otsas on Tiidu omad. 

ANDRES (kurvalt): Kivid muidugi seal veel 
Tiidu omad... — Tundsid kodumail veel 
vanu kohti ära? 

INDREK: Ühe männi tundsin, aga seegi oli 
kuivand. 


ANDRES: Eks ma öelnd, et kõik on teiseks 
saand... 


INDREK (tasa): Seda küll, isa. 


ANDRES: Aga kas vana kadund sauna Madise 
kraavid ka veel ära tundsid? 


INDREK: Neid pole ju enam olemaski. 


ANDRES: Jah, neid pole enam olemaski. Ja 
sellepärast ei taha mina änam sinna soo poole 
vaadatagi. Seal oli kord minu elu algus Var- 
gamäel, aga nüüd on kõik ammu enne möö- 
das kui mina jõudsin mulda minna. Minu töö 
ja teod on enne mind maetud. Tead sa, Ind- 
rek, mis niisuke asi inimesele tähendab? 


INDREK: Tean, isa. 


ANDRES: Ennem oleksin võind samuti jalu- 
tuks jääda kui sauna Madis. Siis vähemalt 
poleks seda kõike näind... 

INDREK (lühikese pausi järele): Ega Sass ole 
veel labidat toond? 


ANDRES: Elli ütles, et otsib ikka alles. 
INDREK: Siis on ikka loota. 


ANDRES: Kas tahad siis tõesti hakata kadund 
sauna Madise tööd jatkama? 


INDREK (nagu naljatades): Kui õige katsuk- 
sin korraks. 


ANDRES: Jah, ei minu, vanainimese, pea saa 
selle maailma asjust änam midagi aru. Mis 
ütleks praegu Hundipalu Tiit, kui ta sind 
kuuleks? Tema oli ju see, kes andis hoogu 
takka, et ma laseks su minna linna ja suur- 
kooli... Ja nüüd tuled sa ise Vargamäele 
tagasi ja tahad hakata kadund sauna Madise 
asemele. Või tulevad kõik tagasi, kui vane- 
maks saavad? 


INDREK: Võib-olla tulevad kõik. Inimesega on 
ju nagu metsloomaga: jookseb mis jookseb, 
vanasse paika tuleb ikka tagasi. 


ANDRES: Aga küll on ikka hull, et esimese 
õhinaga kõik plehku panevad. Nagu minu 
pojadki... Mul ei jäänd midagi muud üle 
kui pidin koha väimehele andma. Kutsusin 
Mareti mehe, selle vigase jalaga Sassi, ja and- 
sin Vargamäe tema kätte, nii et kui mina siit 
kaon, siis kaob ka mu nimi. 


INDREK: Aga veri jääb. 
ANDRES: Veri jääb, nimi mitte. 

INDREK (silmitseb ümbrust ): Vaatan, et peda- 
kaid pole enam mäetipul. | 


ANDRES: Jah, pedakaid pole ka änam. Kuiva- 
sid teised ära ja Sass laskis nad siis maha 
võtta. Ütlesin küll, et võiks jätta ühegi minu 
rõõmuks sinna, kus ta on seisnud kogu mu 
eluaja. Suud mööda seda lubatigi, aga pärast 
leidsin, et kõigile saag sääre pandud. Küllap 
see saungi oleks ammu maha kistud ja ase 
üles küntud, kui mind oma vanade luude-kon- 
tidega ees põleks... 


INDREK (lühikese pausi järele): Isa, mis sa ar- 
vad, kas nüüd poleks aeg hakata Vargamäe 
jõge puhastama? Ennist metsas tuli see mul 
meele. 


ANDRES: Kes seda siis nüüd peaks tegema? 


INDREK: Kohalikud ja ümberkaudsed pere- 
mehed, kes muud. Nad peaksid kokku tulema, 
aru pidama ja valitsusele palvekirja andma, 
et riik toetaks. Ja mina arvan, et toetus oleks 
kindel. Nüüd pole enam endine aeg. 

ANDRES: Kui minu vanad silmad seda veel 
näeks, et Vargamäe veed jooksma saavad, siis 
Oleks ma küll kõige õnnelikum inimene siin- 
ilmas. Õnnelikum kui kõik teised minuaeg- 
sed mehed, sest nemad on juba kõik läind, 


INDREK: Aga eks Pearu ela ju alles, 


ANDRES: Temal, jah, on küll alles hing sees... 
Veab minuga nagu vägikaigast, et kumb enne, 

S mina või tema — kel läheb enne suu mul. 

da täis. Aga Vargamäe jõe puhastamisest 


93 


pole tal kunagi sooja ega külma olnd. Hoopis 
teine lugu oleks Hundipalu Tiiduga, kui tema 
elaks. 


INDREK: Jah, tema suri enne ära. 


ANDRES (kerge ohkega): Nõnda ehk ongi pa- 
rem. Sest imelik on see inimese elu. Teed 
ja ründad, kogud ja korjad, ning siis kor- 
raga pole sind enam kellelegi vaja. Ei sind 
ega su tööd! Nagu sa ise said tarbetuks, nii 
tükk tüki järele kaob või heidetakse kõrvale 
ka kõik see, mis oli kord su elu sisu! Tiit 
pääsis sellest. 


INDREK: Kas sina siis, isa, oma eluga rahul 
ei ole? 

ANDRES: Rahul? Rahul olen küll, aga meele 
teeb nukraks ometi. Minust endast on ju am- 
mugi paljas vari järel, ja varjuks saab päev- 
päevalt terve mu elu. Aga surm ei tule. 

INDREK: Isa, kui surm ei tule, siis pole tal 
veel aeg tulla. Laseme enne Vargamäe jões 
vee alla, siis hakkame surma ootama. 


ANDRES: Jah, poeg, selleks tahaks ma küll 
veel elada. 


INDREK: No näed, isa, maailmas leidub alati 
midagi, milleks maksab elada. 


ANDRES: Aga imelik, et siin elus läheb ikka 
kõik teisiti kui sa tahad või mõtled. Vähemalt 
minu elus on see küll nõnda olnd. Mõtlesin, 
et poeg Andresest saab kord Vargamäe pere- 
mees, aga peremeheks on siin nüüd Sass, see 
lombak, keda üleaedne sõimab köntjalaks. 

INDREK: Oled sa siis Sassiga nii õnnetu, isa? 


ANDRES: Ei, poeg, ma poleks kunagi uskund, 
et temast saab sihuke mees. Ja Maret, see on 
ju mu kõige parema südamega tütar, sel on 
õndsa Kröõda süda. Aga ega siis see pole see, 
mis ma tahtsin. 


INDREK: On ehk hea, et inimene ei saa kõike, 
mis ta tahab. 


ANDRES: Võib olla... Sinust tahtsin ma kiri- 
küuõpetajat või advokaatigi, aga nüüd viimaks 
hakka uskuma, et on parem, et sinust ei 
saand ei üht ega teist. Sest ega kirikuõpe- 
taja oleks ometi tulnd Vargamäele kraavi 
kaevama või minu juure sauna. Aga sind ma 
Ootasin ometi kõige vähem. Ülepea ei oodand. 
Nõnda on elus. Ootad, ei tule; ei oota, tuleb. 
Nagu see jõevee allalaskminegi. Ega ma se- 

agi enam oodand ega mõelnd, ja nüüd tu- 
leb ehk seegi lõpuks kätte, nagu sa ütled, 


INDREK: Tuleb tingimata, küll sa näed, isa: 
meie laseme Vargamäe jõe alla, 


ANDRES: Terve tänase päeva olen ma seda asja 
arutand, kuidas kõik läheb teisiti kui mõtled. 
Nagu see sinugi asi.... 


INDREK (paluvalt): Isa, jätame selle minu asja. 


ANDRES: Ei, poeg, mina ei või seda jätta, kui 
Peame ühe katuse all elama. Ütle mulle se- 
dagi, kas see on tõsi, mis leht kirjutas? 


INDREK: Ma ei tea, mis lehed kirjutasid, aga 
küllap see juba tõsi võib olla. 

ANDRES (südame põhjast): Indrek, aga siis 
oled sa ju mõrtsukas! 

MARET (üle 40-ne, tuleb karjaõue värava kau- 
du, käes kauss ja piimakruus): Siin ma nüüd 
olen viimaks. Jäin hiljaks, ei saand ennem. 
Toit vist ära jahtund, peab kohe sööma hak- 
kama, muidu läheb hoopis külmaks. (Annab 
kausi Andresele.) 


ANDRES (Indrekule): Eks aga läki siis. 

INDREK: Isa, mine hakka sina peale, küll ma 
tulen kohe. (Andres sauna.) Süda kõrbeb, ei 
tahagi süüa, kuigi kõht on tühi. 

MARET: Kui jooksid õige rõõska piima mõne 
lonksu, enne armastasid ikka kangesti. (U/a- 
tab kruusi.) 

INDREK (võtab kruusi ja joob, siis naljatavalt, 
et varjata tundmust): Issand jumal! Varga- 
mäe lehmade piim lõhnab ikka veel nii magu- 
sasti, nagu oleksin alles eile neid ise karja- 
tand. 


MARET (ka nagu vastu naljatades): Piima- 
lõhna pärast siis ehk tahadki siia jääda? 


INDREK (tõsiselt): Kas või sellegi pärast. 


MARET: Aga sul pidid ju linnas lapsed olema, 
kes siis neid kasvatab? 


INDREK: Olen siis mina praegu mõni laste- 
kasvataja, õde? 


MARET: Issand jumal! (Silmi pühkides.) Küll 
on see kõik hirmus. 

INDREK (lihtsalt, alistuvalt ja südamlikult): 
Nii see on, õde. Aga ma nii väga paluksin 
sind, ärgem rääkigem sellest, vaid katsugem 
selle asemel paremini elada kui tänini. 


MARET: Kas see on siis parem elu, kui sina 
hakkad Vargamäel kraavi kaevama; nagu isa 
ennist ütles, kui käis labidaid küsimas? 


INDREK: Mina arvasin, et sunnitöögi Varga- 
mäel on kergem kui surm. 


MARET (puhkeb nutma, siis aga õnnelikult): 
Kui sinuga nõnda, siis on muidugi hea, et sa 
Vargamäed ei unustand. 


SASS (tuleb kahe labidaga karjaõue väravast 2 
Tõin paar labidat, isa käis neid taga ajamas, 
aga mättalabidat ei leind. 

INDREK: Ega sellest ole esiotsa nii väga lu- 
gugi, katsun ju vanade kraavide puhastami- 
sega algust teha. 

SASS (magu teatud tagamõttega): Nojah, nii et 
eks pärast siis näe, mis ja kuidas. 


INDREK: Üks on ometi kindel: mättalabidat 
tuleb mul pärast tarvis, sest ma tahan ka uut 
kraavi kaevada ja otsa jõkkegi lasta. 


SASS: Ega sellest suurt tolku ole. Vargamäel 
jookseb sagedasti jõest kraavi, mitte kraavist 
jõkke. 

ANDRES (kes on õue tulnud): Jah, tee kraavi- 


dele tammid ette, muidu on jõevesi sul välja 
all. 

SASS: Seda minagi, ja sellepärast olengi kraavi- 
dele käega löönd. 


INDREK: Mis siis muud kui peab jões vee alla 
laskma. 


SASS: Kerge öelda, aga eks katsu! Jões hak- 
kab vesi õieti kukkuma alles Kollaveres, aga 
sinna saab siit versta viisteist. Nii kaugele 
peaks jõge süvendama või uue kaevama. 


INDREK: Mis see viisteist versta siis õige on, 
kui kõik need, kel jõe ääres heinamaad, käed 
külge paneksid. 


SASS: Enne on minu suu Vargamäel mulda 
täis kui see sünnib. 


INDREK: Ära ütle midagi. Juba mitmel pool 
on ühisel jõul jõgesid süvendatud, miks ei 
või siis ka Vargamäel sama sündida. Kui aga 
leiduks mees, kes otsa lahti teeks. Keegi pere- 
mees peaks teised kokku kutsuma, siis võiks 
asja üheskoos arutada, ja kui jutt sobiks, 
võiks ministeeriumile palvekirja saata. 


SASS: Eks tehku, kes tahab, ei mina küll seda 
asja enda peale võta. 


INDREK: Ega seda ole vajagi, et sa midagi 
enda peale võtaksid. Sa lihtsalt räägid mõne 
mehega, kui kokku saad — kuuleb, mis nad 
ütlevad. Ise võid asjale kas või vastu olla, 
ainult ära teistele ütle, et oled vastu. Nõnda 
arvavad kõik, et oled poolt. Ja kui asjale ja- 
lad alla saavad ja paistab, et on kasulik poolt 
olla, noh, siis oledki. 

SASS (venitades): Ei noh, kui ma juba kord 
rääkima hakkan, siis olen ma algusest peale 
kohe poolt. 

INDREK: Seda parem, siis on kindel, et asi 
hakkab liikuma. 

ELLI (tuleb suure ajuga karjaõue värava kau- 
du): Vanaisa, õunapuudel on esimesed õied 
lahti löönd. Kas tuled nüüd vaatama? Käski- 
sid ju sõna tuua. 

ANDRES: Eks pea siis tulema, mis muud. 
Õunapuud õitsevad ainult kord aastas ja tu- 
leval kevadel suu ehk juba mulda täis. 

INDREK (Ellile): Kas mina ka võin tulla? 

ELLI: Teid see ehk ei huvita, onu? 

INDREK (naljatades): Miks see siis meid ei 
huvita? 


ELLI (punastab ja hakkab naerma ): Noh, hea 
küll, onu. Sind see ehk ei huvita. Kas olete 
nüüd rahul? 


INDREK: Ei, meie eiole rahul. 


ELLI (punastab uuesti): Onu, sa teed minuga 
nalja, nagu oleksin ma mõni pisitita. 

INDREK: Eks sa minu ja vanaisa kõrval olegi 
alles tita. 

ELLI: Ei taha olla! 


INDREK: Nii see on. Sina ei taha noor olla, 
meie vanaisaga ei taha vanad olla. 


ANDRES: Ei, lapsed, mina olen oma aastatega 
üsna rahul. Noores eas tahtsin sadat asja, 

aga nüüd pole enam midagi vaja. Ainult 
õunapuuõisi ja noori puid, neid tahaks veel 
näha. Sest nemad jäävad siiailma, kui mina 
ära lähen. (Indrekule ja Ellile.) Minge aga 
teie ees, küll ma ronin järele. 


INDREK: Ei, isa, läheme juba kõik üheskoos. 
(Lahkub Andrese ja Elliga karjaõue kaudu.) 


SASS (peatab Mareti, kes ka minejaile järgneda 
tahab): Oota, Maret. 


MARET: Mis siis on? 

SASS (viivitades ja nagu pahaselt): Ei ole mi- 
dagi. Aga süda läks järsku raskeks selle jõe 
asja pärast. Andsin vist ikka liiga kergesti 
linnamehe tujudele järele. 


MARET: Mis siis sest? 


SASS: Muidugi, ega kedagi, aga mul tuli mõte, 
et mis siis temal sest jõest? Või tahab ta 
Vargamäele jäädagi? 

MARET (jatkab mehe toonil): Tahab Varga- 
mäele jääda ja tahab koha meie ja meie laste 
käest ära võtta. (Tooni muutes.) Ei, armas 
mees, Indrekul endal pole Vargamäe jõest 
sooja ega külma, aga tema vanal isal küll. Sest 
sel on jõevee allalaskmine juba sest ajast sü- 
damel, kust mina mäletama hakkan. See on 
neilt päevilt pärit, kus ta alles Vargamäele 
tuli. Indrek tahab nüüd oma vanale isale rõö- 
mu teha, sellepärast koputas ta sinu südamele. 


SASS: Kust siis sina seda kõike nii hästi tead? 
Ja miks sa minule sellest kunagi pole kõ- 
nelnud? 

MARET: Sina pole ju siin kasvand, mis siis si- 
nule sellest rääkida. Sina ei tunne seda vaeva, 
mis minu isa ja ema kord Vargamäel nägid. 
Selle vaeva käes mu ema enneaegu haudagi 
läks. Mina seda sel ajal ei mõistnud, olin al- 
les väike ja rumal. Ei mõistnud seda õieti 
siiski, kui sinule tulin. Aga kui asusime 
Vargamäele elama, siis langesid nagu soomu- 
sed silmilt. Ja et Indrek on siit veel kauem 
eemal olnd, siis näevad tema silmad vist 
veelgi selgemini. Sellepärast ta selle jõegagi 
nüüd nõnda... (Kõneldes hakkavad ta sil- 
mad vett jooksma ja ta kuivatab neid Sassi 
nähes. ) 


SASS: Mis sa siis sellepärast kohe nutma hak- 
kad. Ma võin ju meestega rääkida, kui sa ar- 
vad, et... 

INDREK (karjaõue kaudu ): Noh, Sass, kuidas 
siis jääb, kas hakkame Vargamäe jõge alla 
laskma? 

SASS: Seda me Maretigagi siin arutasime, et 
küllap vist peaks hakkama jah. 


INDREK: Vähemalt teeme proovigi. 

SASS: Olgu siis pealegi, Aga nüüd pean mina 
jällegi oma töö juure (rööbasteed mööda ära 2 

INDREK: Imelik see vanainimese asi: läheb 
suure rutuga õunapuude alla, aga selle ase- 


mel, et õisi vaadata, hakkab maast vitsaraage 
ja kive korjama. 


MARET: Minevasel aastal oli samuti. Pani mi- 
nule ja Ellile südame peale, et kui tulevad 

esimesed õied, siis temale teatada. Noh, me 
teatasimegi, ja tema tuli. Aga oleks ta ain- 
sagi korra tõstnud silmad õite poole, kohmit- 
ses muidu niisama õunapuude ümber. Ja kui 
mina talle õisi meele tuletasin, vastas ta: 
õied on alles liiga kõrgel ja tema ei taha oma 
vana kaela hakata nende pärast tagasi ajama. 


ANDRES (tuleb karjaõue väravast, pahemas 
käes õunapuuoks õiekobaratega). 


MARET: Näe imet, isa toonud õunapuuõied 
kaasa! 


ANDRES: Lasin Ellil murda ülalt ladvast. 
Õunu ehk enam ei näe, saan niigi palju. 
(Lahkub sauna.) 


MARET: Seda teeb ta oma elus esimest korda, 
surema hakkab vist. 


INDREK: Kas sellepärast kohe just surema... 


MARET: Aga see peab ometi maidagi tähen- 
dama. Sest tema pole ju kunagi õisi ega lilli 
tuppa tahtnud... Tema ütles ikka, et Varga- 
mäel kasvagu lilled ja õied aias, põllul ja hei- 
namaal, aga mitte ärgu närtsigu toas. Ja nüüd 
korraga — ühes käes kepp, teises õied, nagu 
polekski ta enam Vargamäe elanik. 


INDREK: Seda nüüd küll. 


MARET (lühikese pausi järele): Jah, vist ikka 
surm ukse ees, ei muud. Teispere isa kuuluk- 
se ka juba ammu kõõksuvat. Nii et vanad 
hakkavad ehk korraga minema. Kahekesi on 
nad siin Vargamäel rünnand ja ärbelnd, 

kahekesi üheskoos viimaks ka lähevad. Nii et 
pane kas või ühe vankri peale ja vii ühte 
hauda. (Karjaõue kaudu ära.) 


ANDRES (ilmub sauna uksele): Indrek, kas sa 
siis sugugi süüa ei taha? 

INDREK: Jõin ennist paar lonksu piima, see 
võttis nälja. Mina mõtlen ikka seda jõe asja. 
Mis sa arvad, kas ei peaks kõigepealt Oru 
peremehega rääkima? 


ANDRES: Arvad Karlat või? 


INDREK: Nojah! Või peab Pearu ohjad ikka 
alles oma peos? 


ANDRES: Ei, Karla kuulukse ikka otsaline 
olevat. Aga Sass tema jutule ei lähe, seda ära 
looda. Kui just sina ise tahad... 


INDREK (naeratusega): Küll on siinilmas nal- 
jakas! Maad ja metsad on tundmatuseni 
muutund, aga inimesed on endiseks jäänd. 


ANDRES: Inimesed ja koerad. Mäe oma käib 
endiselt Oru akende all kükitamas ja Oru oma 
Mäe õueväravas või toa ees. Ja sa tee nen- 
dega, mis iganes tahad, nemad oma pruuki ei 
jäta. Nagu läheks koera kõht ainult siis lahti, 
kui üleaedne vihase pilguga vaatab! 


INDREK: Miks ta siis vaatab vihase pilguga? 


ANDRES: Vargamäel on ikka nõnda olnd, ja 
ei mina usu, et siia teist tulebki. 


INDREK: Aga kui katsuksime ise teissugused 
olla? 

ANDRES (üsna rahulikult): Mis sest kasu 
oleks? Oled aasta, oled kaks, katsud olla kol- 
mandagi, viimaks saab süda ometi täis, nagu 
Jeesusel Kristusel, kui ta ei leind viigipuu 
otsast marju. Sest võta või praegu mind: 
elan üksinda saunas, ei tülita kedagi, ei puutu 
kellessegi. Pearu elab Orul. Et tal jalad alt 
otsas, siis ei saa ta kodust kaugemale. Aga 
mis ta teeb: ta saadab oma lollaka pojapoja, 
selle Eedi, siia sauna seina sisse märki lask- 
ma. Mõistad? Mina elan seina taga, tema la- 
seb seina sisse märki, nagu oleks see ainuke 
sein maailmas, kuhu võib märki lasta! Ja 
mina teda keelata ei saa, sest sein, kuhu ta 
laseb, on tema maa peal, ja krunt, kus ta las- 
tes seisab, on ka tema oma, nii et ta võib teha, 
mis tahab, sest tal on õigus. Ütle nüüd ise, 
poeg, kui koer niisugust asja näeb, kas ta 
kõht ei pea siis lahti minema, 


INDREK: Poiss teeb seda ehk rumalast peast. 


ANDRES: Inimene ei tes teisele siinilmas mi- 
dagi rumalast peast, vaid aina selgest suu- 
rest rõõmust, et võib talle väänata. See on 
ikka nii olnd ja nõnda jääb see vist ka tule- 
vikus. Aga tule parem ära sööma. 


EESRILE. 


2. pilt, 


Muruplats Vargamäe Tagapere (Oru talu) 
aida juures. Paremal vana aidahoone madala 

ukse ja laia trepiga. Tagaseinas harv laudaed, 

puid ja põõsaid. Vasakule viib teerada elumaja 

juure, paremale — Mäele. Suvise pühapäeva 

õhtupoolik. 

IDA (väljub aidast jahumatiga ja hakkab aida 
ust lukku keerama). 


PEARU (nüüd üle 70 a., komberdab karkude 
abil vasakult esile). 
IDA: Noh, vanaisa, kuhu siis nüüd? 


PEARU: Kuhu ikka... Kaugukesele need kar- 
gud kedagi viivad. Karlat ootan, see ei tule. 
Läks Mäele ja sinna jäigi. Seal ju täna pool 
valda või kihelkonda koos. Vana sauna And- 
reski vist seal. Ainult mina... 

KARLA (tuleb paremalt). 

PEARU: Noh, viimaks ometi lõppes see reh- 
nutipidamine. 

KARLA: Lõppes, isa. (Tusaselt.) Vargamäe 
jõgi lastakse alla. 

IDA (lahkub vasakule). 

PEARU: See rehnutipidamine oleks pidand 
Orul olema, poeg. 


KARLA: Maei uskund ju, et asjast ülepea asja 
saab. 


PEARU: Aga, näe, nemad uskusid ja lõid su 
üle. Mäe Köntjalg lõi su üle, mu poeg. 


KARLA: Ei, isa. Sass-Köntjalg poleks kedagi 
teind, kui Indrekut poleks olnd. Aga sel on 
ju lõuad nagu kirikuõpetajal kantslis. 

PEARU: Seda minagi arvasin, et see on tema 


töö. Sellest on linnas mees suand, aga mina 
uskusin, et temast suab hobusevaras või mõni 
muu suli. 


KARLA: Jah, Kassiaru katsus küll teisele seda 


naisetapmise lugu nina alla hõõruda, aga... 


PEARU: Mina arvan, et küllap see naine pidi 


ikka üks vemmal olema, et temast muidu jagu 
ei suadud kui mine elu kallale. Sest Indre- 
kul ei või halb süda olla... Nõnda suabki 
inimene mõrtsukaks. Ma olen seda vanast 
Andresest enesestki märkind, sest ka tema 
põle sitt mees. Aga mind oleks ta mitu korda 
elus maha löönd, kui ta aga oleks mu kätte 
suand. Ainult et ei suand, sest minul oli te- 
maga rehnutt alati selge. Aga sinul ei ole, 
ja sellepärast peavad mu vanad silmad veel 
seda nägema, kuidas Oru hakkab Mäele alla 
jääma. Pearu terve poeg vannub Andrese 
vigasele väimehele alla. 


KARLA: Saei usu isegi seda, mis sa räägid. 


PEARU: Ah mina ei usu, mis ma reagin! Aga 

mis see siis on, et kui Andrese poeg tuleb 
korraks koju käima, siis pistab ta vöö vahele 
sinu ja terve Kõrvenurga? Sa ise ütled, et 
Vargamäe jõgi lastakse alla. Aga kes teeb 
seda? Kas sina oma Oruga? Ei, vaid Mäe 
Andres oma verega. Mäe võttis asja üles, 
mitte Oru. Mäel olid mehed koos, mitte meil. 
Vuata, poeg, kui ma seda näen, siis suab mu 
hing haigeks, ja ma mõtlen: Orule oleks vana 
Andrese ja tema õndsa Krõeda verd vaja. 


Vihamehe veri tooks Orule õnnistust, sest see 
on kange veri. Oma pojale Joosepile ma kee- 
lasin Andrese esimest tütart, aga tema ei hoo- 
lind, ning kas ei ole see tema majale õnnis- 
tust toond? Sedasama õnnistust oleks ka 
Orule vaja. 


KARLA: Minu poiss ei märka ju Mäe Ellit. 


PEARU: Ei märka ega hakkagi märkama, seda 
pole loota. Orul ei ole õiget peremeest, kui 
sina sured. Sul ei ole pärijat, et su nimi 
jääks. 

KARLA: Jah, ega Eedist küll pärijat ja pere- 
meest saa. 


PEARU: Peab siis meie vahmiil Orult samuti 
kaduma nagu kaob Andresel Mäelt? 


KARLA: Mis parata, isa. 


PEARU: Surm ei tule mul mure pärast, et Orul 
pole õiget pärijat. 


KARLA: Isa, mis sinuga täna õige on? Kas 
tõesti see jõe asi sul nii südamest kinni on 
hakand? 


PEARU: Jõe asi ja muu rehnutt. Mina tahan, 
et minu vahmiil jääks Orule. Anna Orule 
õige pärija. 


KARLA: Isa, sa ju näed, kuidas minu naisega 
on: temal ei ole enam lapsi. 


PEARU: Siis võta endale noor naine. 

KARLA: Nüüd hakkad sa hoopis hullu juttu 
ajama. Mina ja noor naine! Aga kuhu ma 
oma vana panen? 


PEARU: Orul pole sellega asja, tema nõuab 
pärijat ja mina, Oru Pearu, nõuan vahmiili. 


KARLA: Isa, sa räägid, nagu oleks sul äkki 
arust puudu. 


PEARU: Ei, poju, minu meeled on selged, aga 
sinu rehnutt on segi. Sina usud, et vana 


KARLA (murelikult): Isa, sinuga pole täna 
õige lugu. 


PEARU: Mina tahan Orule õiget pärijat, muud 
ei midagi. Sest vuata, poeg, sina hoiad oma 
eidest kinni ja tahad Orust mööda minna. 
Sina armastad oma ahtrat eite rohkem kui 
noort ja prisket Oru. Sina sead oma ajaliku 
eide igavese Oru kõrvale. Aga sinu eit on 
juba praegu surnd, kui tema ihu ei kanna 
enam lapsi maailma, ja sina ise oled kua 
surnd mees, kui su'ihust ei tule enam Orule 
õiget pärijat. Või pean mina, vana Pearu, 
pulmitama hakkama, et Orule muretseda 
peremees, kel on õige vahmiil ja veri? 


KARLA: Isa, ma ei tea, mis sulle vastata, sa 
oled täna nii imelik, nagu ajaksid purjus 
peaga vigurijuttu. 

PEARU: Vuata, poeg, kus mual meie oleme: 
kui mina nõuan Orule õiget pärijat, siis sinu 

arust on mul purjus pea. Aga seda asja olen 
ma oma rehnutis juba sest suati kluarind, kus 
sinu poiss oma pead vigastas ja lolliks läks. 
Ma olen uastast uastasse Orule õiget pere- 

. meest ja pärijat oodand. Ja et sina seda ei ole 
and, siis olen mina seda teisiti mearand. 


KARLA (ärevusega): Mis sa siis tahad teha, 
isa? 


PEARU: Mina tahan testamenti muuta. Mina 
tahan Oru sinu soo käest ära võtta, sest sina 
ei ole seda veart. 


KARLA: Isa, sa lähed päise päeva ajal lolliks! 


PEARU: Ei, poeg, vaid mina tahan enne surma 
Orule peremeest, kel on õige vahmiil ja veart 
veri. 

KARLA: Kes see niisuke siis on? Mõni Joo- 
sepi poeg muidugi? 

PEARU: Noh näed, sinul on sama rehnutt mis 
minulgi, nõnda et see peab õige olema. 

KARLA (otsustavalt): Tead, isa, mis mina sulle 
ütlen: kui sina tõesti Oru minu lastelt ära 
võtad ja Joosepi pojale annad, siis õige pä- 
rija pärast ei tee sa seda mitte. 

PEARU (nagu ärevalt): Aga kelle pärast siis? 


KARLA: Sa teed seda surnud Mäe Kröõda pä- 
rast. 


PEARU (vahib talle näkku, siis pöörab silmad 
kõrvale ja pausi järele, mitte niipalju ette- 
heitvalt kui alistunult ja nagu halastust palu- 

valt): Poeg, seda ei oleks pidand sa oma va- 
nale isale mitte ütlema. 


KARLA: Isa, ega ma olekski seda teind, kui 
sina minu lapsi ei tahaks Vargamäelt minema 
ajada. 


PEARU: Ma olen sulle ju öelnd, et kui suad 
pärija, olgu oma eidega või mõne teisega... 


KARLA: Ei, isa, seda ei usu ma nüüd enam. 
Ma ei usu, et see midagi aitaks, kui ma ka 
pärija saaksin. 


PEARU (kurjalt): Mis jutt see siis on? 


KARLA: Vaata, isa, ma tunnen oma südames, 
et kui sina räägid Oru pärijast, siis mõtled sa 
ainult Mäe Krõõta. Sinu süda hoiab veel 
haudagi tema poole. Sest ega sa muidu läind 
talle öö otsa sohu silda tegema, kui ta lahkus 
Vargamäelt, höövlilaastud pea all. Isa, sina 
oled Krõõdaga oma südames abielu rikkund, 
sellepärast räägid sa nii palju Oru pärijast, 
või sa oled temale eluajal kurja teind ja ta- 
had seda enne surma heaga tasuda. Ja kui see 
on nõnda, siis ei aita ju miski, sina võtad 
ikkagi Oru minu laste käest ära ja annad ta 
sinna, kus on Kröõda verd. 


PEARU: Jah, seda ma teen. Sest vuata, poeg, 
õnn kipub Orule selga pöörma, nagu poleks 
meie hoonete uksed enam õiges ilmakuares. 


KARLA: Ja Joosepi poeg tõstab need ümber! 
PEARU: Võib olla, et tõstab. 

KARLA: Ma hakkan seda Krõõta viimaks haua- 
põhjagi vihkama, sest tema on see, kes tahab 
minu ja mu lapsed paljaks teha. 


PEARU: Ei, kulla poju, mitte tema, õndsakene, 
vaid sinu oma aher eit ja mina, vana muld. 
Mina tahan surema hakata, aga enne tahan 
Oru asjad jutti ajada, et poleks pärast rea- 
kimist. Sellepärast lase vana mära ette ra- 
kendada. 


KARLA: Kuhu sa siis tahad minna, isa? 
PEARU: Vallamajja. 


KARLA: Siis sa ikka tõesti tahad selle hullu 
tembu ära teha, et küüdid minu lapsed Varga- 
mäelt alla? 


PEARU: Oru vajab pärijat, ja sinul ei ole seda 
anda. Nii et pane vana mära ette ja... 

KARLA (tõsiselt ja kindlalt): Selleks ma sulle 
küll hobust ette ei rakenda. 

PEARU: Noh, siis ütlen sulasele. 


KARLA: See on minu sulane ja ma ei luba tal 
seda teha. 


PEARU:. Siis lähen ma Mäe Köntjala juure, 
tema viib mu vallamajja. 


KARLA: Eita vii, kui mina tulen ja ütlen, et 
sa oled aru kaotand. 


PEARU (vihast kähiseval häälel): Ma hakkan 
jala minema, lähen kas või käpuli muas, aga 
lähen ikka. 

KARLA: Siis saavad kõik aru, et sa oled oga- 
raks läind, ja toovad su ilusasti koju tagasi. 


PEARU (pausi järele üsna vaikselt): Karla, kas 
sa siis tõesti mulle hobust ei rakenda? 


KARLA: Selleks mitte, milleks sina tahad, isa. 


PEARU: Siis on mu süda rahul, sest ma tean, 
et sina ja su sugu pole veart Orul valitsema. 
Siia on uut verd vaja. 

KARLA (pilkavalt järele kiites): Muidugi, 
muidugi, isa. Orule on surnute verd vaja, 
mulla verd, seda on Orule vaja. 


PEARU: Õige, poeg. Mulla verd on Orule vaja, 
ja selle mina toon enne kui ma suren. Sest 
mina tunnen, et muidu minu surmatunnike ei 
tule. (Hakkab minema paremale.) 


KARLA (astub teele ette): Kuhu sa lähed. isa? 
PEARU: See pole sinu asi. 


KARLA: Aga mina ei lase sind minna, kui mõt- 
led meie koduseid asju mööda maailma laiali 
kanda. 


PEARU: Mine tee pealt eest! 
KARLA: Ei lähe! 


PEARU (tõstab väriseva käega kargu ja karjub 
tulises vihas): Mine eest, sa rongapoeg! 
(Karla püüab kargu kerge vaevaga kinni 
enne kui see jõuab maha langeda. Pearu pis- 
tab karjuma, nagu oleks ta elu hädaohus.) 


IDA (tuleb joostes): Mis siin on? Karla, mis sa 
teed isale? 

KARLA: Sina mine ära, see ei puutu sinusse. 
IDA: Ei, see puutub ka minusse. 


KARLA (karjudes): See on isa ja poja asi, selle- 
pärast mine ära, ütlen ma! 


IDA: Sa võid mu maha lüüa, ka siis ei lähe ma. 
(Pearule, kes on aidatrepile istunud ja nu- 
tab.) Mis on, vanaisa? 


PEARU (äigab käega pisarad silmist ja räägib 
äkki kui mees ärritatult): Tema julgeb mind 
keelata mu oma mua peal. Tema paneb minu 
eest tee kinni! 


KARLA (Idale): Tead sa, eit, mis isa tahab? Et 
mina muretseksin mõne teise naisega Orule 
õige pärija, sest sinuga ei saa ma enam lapsi. 
Aga mina põlnd sellega nõus ja nüüd kipub 
ta vallamajja, et kohta Joosepi poja nimele 
kirjutada. 


IDA (on silmapilgu mõttes, siis): Aga isal 
on ju õigus, meie ei saa ju enam lapsi, mis sa 
siis sellepärast tülitsed. 


KARLA: Pean ma siis laskma ta minna Mäe 
Köntjalalt küüthobust küsima? See tõmbab 
meid ju küla kella otsa. 


IDA: Noh, siis rakenda ise hobune ette, mis 
muud. 


PEARU: Küsin viimist korda: kas annad ho- 
bust või ei? 

KARLA: Ei anna. 


PEARU: Noh, siis pole parata, peab mujalt 
hobuse otsima. (Tõuseb ja hakkab minema 
paremale.) 


KARLA (tahab teda selles takistada). 


IDA C(ei lase. Kui Pearu on juba näitelavalt 
lahkunud, siis Karlale tasakesi): Las ta lä- 
heb. Ega ta niikuinii Mäele lähe, kui sa tal 
minna lased. Ta on ju kui laps, keela, siis 
kipub, aja, siis tuleb tagasi. 


KARLA: Läheb tema Mäele, kui mina ei ta- 
kista! 


IDA: No ei lähe. Tuleb teelt tagasi. 


KARLA: Ei tule, mina tunnen oma isa pare- 
mini kui sina. (Mõlemad peavad isa silmas.) 
Näe, läheb väravast välja. 


IDA (Pearule järele): Isa, ma mõtlesin, et teed 
nalja, aga kui sul ikka tõesti tõsi taga on, siis 
tule tagasi, ma ise lasen sulle hobuse ette ra- 
kendada, kui teised seda ei tee. See on ju nii 
inetu, kui lähed teistelt küüti tahtma. Nõnda 
teeme endid maailma naeruks. (Lahkus na- 
tukeseks lavalt ja tuleb siis ühes Pearuga ta- 
gasi.) Ma lasen Helene kutsariks tulla, siis 
on sul, vanainimesel, kergem. Ja kui Helene 
on kutsariks, siis võiks isegi noore mära ette 
panna, sel painduvam jalg ja pikem samm, 
vana mära on juba liiga tönts. 

PEARU (leplikult): Ei, las olla pealegi vana, 
sellega hea vaikne, noor ju niisuke eblakas. 


IDA: Hea küll, isa, olgu nii nagu tahad. Aga, 
kuule, ega sa siis ometi nõnda teiste inimeste 
hulka lähe; kui mitte muud, siis uue kuue ja 
mütsi toon sulle aidast. (Läheb aita ja tuleb 
silmapilgu pärast tagasi.) Vest ja valge kae- 
larätt puutusid ka pihku, nii et teeme endid 
päris viisakaks kohe. (Hakkab Pearut ümber 
riietama, kes on istunud aidatrepile.) 


KARLA (lahkub pahaselt). 
PEARU: Mini, sa ehid mind nagu lauakiriku. 


IDA: Sa ju sõidadki mööda kirikuteed, kui mi- 
nema hakkad. (Seab parajasti rätikut Pea- 
rule kaela, kui kirikukellad hakkavad lööma. 
Ida peatub silmapilguks oma tegevuses. Mõ- 
lemad kuulatavad.) Kedagi maetakse vist. 


A 


PEARU: Või lüüakse hingekella. 


IDA (vaikselt ja alistunult): Jah, maetakse või 
lüüakse hingekella, aga meie siin tülitseme 
maapealse varanduse pärast. (Väike vaheaeg.) 
Soo! Nüüd oleme sõiduks valmis, ainult istu 
pisut, ma lähen ja käsen Helenel hobuse ette 
rakendada. (Lahkub vasakule.) 


PEARU (vajub mõttes kössi). 


IDA (tuleb natukese aja pärast tagasi): Soo! 
Isa, nüüd võime varsti sõita. 

PEARU (tõuseb karkudele, peatub): Kallis 
mini, sa siis ikka tõesti lased mu minna? 


IDA (silmad vett täis): Jah, vanaisa, ennem las 
läheb Oru, las läheb kas või terve Vargamäe, 
aga oma Karlat ei anna ma teistele naistele 
raisata. Tema on mulle ikka rohkem väärt 
kui kõik muu maapealne varandus. 


PEARU (tuigub, hakkab aidatrepi poole mi- 
nema ja kukub käpuli enne kui saab istet 
võtta). 

IDA (ta istuma aidanud): Vanaisa, kas sul 
hakkas halb või? 


PEARU: Südamest käis valu läbi. Sinu veart 
sõnad, mini, panid mu südame valutama. 


IDA: Mitte minu sõnad, vanaisa, vaid kiriku- 
kellad, mis nii kumedasti üle raba kostavad. 


PEARU (nagu sonides): Veart kellad... väga 
veart kellad... üle raba... üle soo... üle 
heinamaa... veart kellad... pim-pau, piu- 
pau, pim-pom, piu-pau... 


EESRIIE. 


3. Dill 
Sama vaatuse 1. pildi lavaseadeldis. Põõsa 
ääres tekk ja padi lamamiseks. Päikesepaisteline 
sügispäev. 

ANDRES (istub sauna lävel ja punub korvi 8 


MARET (tuleb karjaaia värava kaudu): Mis see 
Oru Helene siit tahtis, et nii suure jooksuga 
tuli ja läks? 


ANDRES: Pearu hakkab surema ja tahab mi- 
nuga leppida. 


MARET: No, kas sa siis ei lähe, kui ta kutsub? 
ANDRES: Ei! 


MARET: Isa, ikka ju minnakse, kui surija kut- 
sub. Oli mis oli, aga surmaga läheb see kõik 
mööda. 


ANDRES: Minul pole temaga midagi leppida. 
MARET: Ta ehk tahab sinu käest andeks pa- 
luda. 


ANDRES: Minult pole tal midagi andeks pa- 
luda, õiendagu oma asjad jumalaga. Kui see 
nõus, siis pole ka mina vastu. 


MARET: Mina sinu asemel, isa, oleksin ometi 
läind, kui ta kutsub. 


ANDRES: Helene pärast pidin peaaegu mine- 
ma, see on nii kena laps, et otse imesta, kust 
Oru Karla niisukese võtt. 


MARET: Eks sa siis ometi läind Helenegi pä- 
rast. 


ANDRES: Mõtlesin, et Pearu on juba mitu 
korda ähvardand surra, aga elab tänapäevani. 

Ehk pääseb ka seekord ja siis hakka mõne aja 
pärast uuesti sinna ronima, nii et surmaga 
tuleb viimaks samuti nagu oli omal ajal laual- 
käimisega — aeva muudkui lepi ja mine 
lauale, lepi ja mine lauale. Aga mis ma te- 
maga ikka lepin, kui kõik hakkab uuesti ot- 
sast peale. 


MARET: Ega siis pärast surma enam midagi 
tule, ei vänklemist ega leppimist. 


ANDRES (nukralt): Kust sina seda tead, mu 
laps. Kust meie ülepea teame, mis jumal 
meiega pärast surma mõtleb teha. Aga mis 
siis, kui peame ka sealilmas edasi protsessi- 
ma? Peame protsessima ehk jumala enda 
kohtulaua eeski? Sest võib-olla ütleb jumal 
meile kohtupäeval: Ahah! Seal te oletegi 
kahekesi, Andres ja Pearu. Kummal teist 
siis lõpuks õigus on? Vargamäel vaatasin 
teid, aga mitte aru ei saand. Küsisin oma po- 
jalt, teie Õnnistegijalt, aga see ütleb, et tema 
ei tea, mis õigus on. Nõnda siis, Andres ja 
Pearu, pange oma punktid siin mulle ette ja 
mõistke ise eneste peale kohut ning mina 
kinnitan, kui olete protsessind õige otsu- 
seni. Jah, nõnda teeb ehk jumal, kui me tema 
kohtulaua ees seisame, sest kui ta pole ku- 
nagi meie asja vahele astund siin Vargamäel, 
miks peaks ta siis seda tegema ülal taevaski. 
Sellepärast ma lasingi Helene niisama ära 
minna. 


MARET: Aga, isa, sa oled ju ise mitu korda 
rääkind, et kui inimesel on mõni asi hirmsasti 

südame peal, siis ta ei saa surra. Ja ehk on 
Pearul nüüd see leppimine nii südame peal, 
et surm ei tule talle. 


ANDRES: Minu pärast võib ta viimsepäeva 
laupäevani elada. Minusse see ei puutu. Ja 
jumalat paluma mina sellepärast ka ei lähe. 
Sest vaata, Maret, mis otsusele mina olen 
tulnd: jumal ei pane meie palveid mikski, 
tema vaatab ainult, mis me teeme ja mõtleme. 
Palved on inimeste, mitte jumala pärast. 
(Tõuseb.) Nii et Pearu katsugu ise, kuidas ta 
oma surmaga hakkama saab, kui see tal tõesti 
ukse ees seisab. (Ära sauna.) 


SASS (ilmus Andrese viimase lause ajal karja- 
aia väravale ja nüüd Maretile): Ega neid kaht 
või ühele surnuaialegi viia. 


MARET: Ega vist... 


SASS: Aga kui see oleks minu teha, siis tead, 
eit, mis mina teeks: mina võtaks ühest ja 
sellestsamast männitüvest lauad ja lööks 
neile puusärgid kokku ning laseks nad siis 
kõrvuti hauda. Lamagu külg külje ääres 
mulla all, kuni viimsepäeva pasun nad äratab. 


KARLA (tuleb rööbasteelt): Tere! Kas vanaisa 
on kodus? 


MARET: Sauna läks just praegu. 
KARLA (läheb sauna). 

MARET: Soo! Nüüd tuli Karla ise, nii et Pea- 
rul peab suremisega tõesti häda olema. 


SASS: Mine teda tea. Aga läheme parem siit 
ära, muidu veel arvavad, et meie keelame isa 
või kes teab mis. (Ühes Maretiga paremale 
ära.) 


ANDRES (väljub saunast ja võtab jälle töö kä- 
sile): Mis siis õpetajal siin ütlemist? Tema 
sõidab raha eest surivoodile, ega ta ometi 
taha, et mina teeks samuti? 


KARLA (viisakalt ja härdalt): Siis tule selle- 
pärast, teispere isa, et mina sind palun. 


ANDRES (tõsiselt ja avameelselt): Vaata, 
Karla, oleks sa üksainuski kord elus varemalt 
nõnda rääkind nagu praegu, siis ma tuleks. 
Aga sa ei ole kunagi seda enne teind ega tee 
ka tulevikus, ja selle ühe korra pärast ei 
hakka ma oma vanu liikmeid vaevama. 


KARLA: Ma palun veel kord, teispere isa! 


ANDRES: Mina pole enam kellegi teispere 
isa, vaid ainult va sauna Andres. 


KARLA: Mina ei nimeta sind enam kunagi 
nõnda ja minule jääd sa kuni surmani teis- 
pere isaks, kui sa praegu minu ja mu isa pal- 
vet kuulda võtad. 


ANDRES: Mul on see nüüd juba ükskõik, 
kuidas sina või teised mind nimetavad. 

KARLA: Teispere isa, ma palun sind kõigest 
südamest. Isa ootab, meie kõik ootame. 


ANDRES: 0Peremehel leiba, jumalal päevi. 
(Hakkab jälle korvi punuma.) 


KARLA (pahaselt): Tänini olen ma ikka ar- 
vand, et minu isa on hullem, aga see, mis ma 
täna näen... 


ANDRES: No vaata, Karla, nüüd on sul jälle 
su õige hääl ja kõne, nõnda olen ma sind ikka 
kuulnud ja kuulen kuni surmani. Miks peak- 
sin ma siis su isa surivoodile tulema? 


KARLA (sõna lausumata värava kaudu rööbas- 
teele ja sealt vasakule ära). 


ANDRES (tõuseb istepakult ja läheb suleb vä- 
rava, mille Karla lahti jättis, siis istub jälle 
ja jatkab tööd). 


INDREK (tuleb lühikese aja järele karjaaia vä- 
rava kaudu, rõõmsalt): Noh, isa, nüüd on siis 
ka su viimne soov siinilmas täidetud! Võid 
kas või ise oma silmaga näha, kuidas võhivõõ- 
rad inimesed on tulnud Vargamäe jõe ääre, 
et mõõta, ajada sihte ja lüüa vaiu... Varga- 
mäe jõgi lastakse alla, isa. Täna tulid tööli- 
sed juba kohale! 


ANDRES (tõuseb Indreku jutu ajal ärevuses 
püsti, istub aga uuesti ja langeb üsna kössi). 


INDREK: Noh, isa, sa ei rõõmustagi selle teate 
üle? 

ANDRES: Küll ikka, poeg, aga Oru Helene ja 
Karla käisid mind Pearu surivoodile kutsu- 
mas ja ma ei läind. See ehk polnud õige, sest 
miks mitte minna, kui ma näen, et jumal pole 
sugugi Vargamäed omapead jätt, vaid tema 
mõistab ka siin õigust. Tema ehk on terve 
minu eluaeg siin õigust mõist, ainult mina 
pole sellest aru saand. Kui võhivõõrad ini- 
mesed tulevad Vargamäe jõe ääre ja tahavad 
sedasama, mis olen mina terve oma elu taht, 
siis peab see hea ja õige asi olema. (Võtab 
kepi ja tahab väravast väljuda.) 


INDREK: Aga, isa, ega sa ometi Pearule lähe 
oma õigusest ja Vargamäe jõe allalaskmisest 
rääkima? 


ANDRES: Ei, poeg, see teade võiks talle kirs- 
tunaelaks saada. Mina lähen nüüd niisama 
tema juure, et ta näeks, kuidas ma temale 
kõik olen andeks and ja unustand, mis meie 
kahe vahel siin Vargamäel on olnd. Surgu ta 
rahus! Aga kas sa ei tahaks minuga kaasa 
tulla, Indrek? 


INDREK: Hea küll, isa, kui arvad, läheme ka- 
hekesi. (Hakkavad minema värava poole, aga 
Karla tuleb neile vastu.) Tere, teispere pere- 
mees, me pidime just praegu teile minema. 


KARLA: Ei maksa enam, ma tulin kuulama, 
kas Sass ei saaks puusärki teha. 


INDREK: Surnud? 

KARLA: Surnd! (Paüsi järele.) Kahju, Indrek, 
et sind esiteks kodu põlnd, sest sinu isa on 
küll kange, aga nagu ma näen, on maailmas 
veel kangemaid kui tema. 


ANDRES: Kes on veel kangem? 


KARLA: Noh, sinu enda poeg. Tema murdis 
su kanguse. 


ANDRES: Minu kangust pole veel keegi 
murnd, minu kanguse murrab minult surm. 


KARLA (naeratades): Aga miks sa siis nüüd 
meile tahtsid tulla, kui keegi su kangust pole 
murnd? 

ANDRES (puudutatult): Minu kanguse murdis 
rõõm, mitte inimene. 

KARLA: On sul, teispere isa, siis tõesti nii hea 
meel, et sa minu isast kauem elad? 


ANDRES: Ei, vaid et Vargamäe jõgi alla las- 
takse, see on minu rõõm, miks ma tahtsin 
veel sinu isa näha. Nüüd ma tean, et mina 
olen õige asja eest seisnud ja et ma olen 
eland kui jumala sulane. 


KARLA (jahmunult lühikese pausi järele): Ja 
sina, teispere isa, tahtsid siis selleks minu isa 
juure minna, et temale seda surisängil öelda? 


ANDRES: Jah, just selleks tahtsin ma tulla. 
(Istub.) 


INDREK: Isa, see ei olnud ju nõnda! (Karlale.) 
Karla, ära usu, mis ta meelepahaga räägib. 

Tema ei tahtnud midagi su isale öelda, ta 
tahtis ainult leppida, leppida rõõmu pärast. 


KARLA (vaikib pisut, siis lahkub karjaaia vä- 
rava kaudu). 


INDREK (kui Karla läinud): Isa, miks sa ütle- 
sid nõnda Karlale? Ega sa ju tahtnud Pea- 
rule Vargamäe jõe allalaskmisest rääkida? 


ANDRES: Ei, poeg. Pearule poleks ma sõnagi 
lausund. Aga sa nägid, Karla usub ikka, 
nagu poleks minul tema ja ta isa vastu peale 
kurjuse midagi südames, ta usub seda selle- 
pärast, et tema enda süda on kuri. Noh, las 
ta siis nüüd teab, et ka minul on südames 
ainult kurjus, nõnda on ta meel rahul. (Lü- 
hike paus.) Aga nüüd tahaks pisut puhata, 
kangesti hea unerammestus tuleb peale, ja 
siis jõe ääre vaatama, mis seal tehakse. (Tõu- 
seb, et tekile minna, kuid peatub ja pöördub 
Indreku poole.) Aga eitea, kuidas küll selle 
Oru suure jõekääruga peaks tehtama? 


INDREK: Küllap see jääb vana ja uue jõe 
vahele. 

ANDRES: Agasiis saab ju Oru jõe allalaskmi- 
sest palju rohkem kasu kui meie. 

INDREK: Seda küll. 

ANDRES: Aga Oru pole ju midagi teind, meie 
võtsime asja üles. 


INDREK: Jah, nii see siinilmas ikka on. Ühel 
on tegemise, teisel saamise rõõm. Meie oleme 
teind, isa, ja sellest rõõmust aitab meile. 

ANDRES (liigutatud meelel): Indrek, täna sa 
räägid ja oled minuga nagu ei kunagi varem. 

INDREK: See on heast meelest, et võid veel 
oma silmaga näha, mis sünnib vana Varga- 
mäe jõega. 

ANDRES (läheb ja istub vaibale. Nagu soni- 
des): Ühel tegemise, teisel saamise rõõm. 
(Väike vaheaeg, siis rahuldunult ja peaaegu 
pühalikult: :) Issand, nüüd lased sa oma sulase 
rahus minna, sest mu i . (Vaikib, lan- 
geb vaibale.) 


INDREK: Isa! Mis on, isa? (Astub ta juure, 
laskub põlvili, katsub, vaatab, siis suleb lah- 
kunu silmad.) 


EESRIIE. 


